
CUVÂNTUL  BISERICII  ORTO¬ 
DOXE. 

„Unirea"  din  Blaj,  organul  oficial  al  mitropoliei 
unite  din  Ardeal,  a  publicat  la  21  Martie  c.  un  ar¬ 
ticol,  în  care  face  apel  la  toate  cercurile  autorizate 
ale  celor  două  biserici  româneşti  şi  în  special  la 
arhierei,  ca  „dând  la  o  parte  balastul  neîncrederii 
împrumutate  şi  ascultând  glasul  harului,  ce  îndeamnă 
la  iubire,  să  se  topească  în  acest  glas  şi  şoapta  ce 
se  cere  la  lumină  din  adâncurile  fiinţei  noastre  na¬ 
ţionale:  „eu  ţi-s  frate,  tu-mi  eşti  frate,  în  noi  doi  un 
suflet  bate". 

Articolul  din  chestiune  face  chiar  o  propunere 
concretă,  ca  „să  se  ţină  un  sobor  al  tuturor  chiriar- 
hilor  ortodocşi  şi  uniţi  la  un  loc,  în  vederea  nete¬ 
zirii  drumului  spre  unitatea  religioasă,  fără  învinşi 
şi  fără  învingători,  fără  alt  învingător  decât  Hristos 
şi  învăţăturile  sale". 

De  încheiere  reclamă  şi  cuvântul  prelaţilor  or¬ 
todocşi  „spre  a  deschide  calea  mântuirii  naţionale". 

Nu  ştim  dacă  acest  articol  a  fost  sau  nu  inspirat 
de  forurile  conducătoare  ale  Bisericii  unite.  întrucât 
el  s’a  publicat  însă  în  gazeta  oficială  a  bisericii, 
presupunem  că  are  asentimentul  acestor  organe  de 
conducere  ale  Bisericii  unite. 

Fără  a  angaja  totalitatea  Bisericii  ortodoxe  în 
această  chestiune,  ţinem  să  dăm  şi  noi  un  răspuns 

la  acest  apel,  aşa  cum  credem  că  trebue  soluţionată 
această  problemă,  just  şi  echitabil  şi  în  conformitate 
cp  principiile  Evangheliei. 

Am  lăsat  intenţionat  să  treacă  postul  mare  şi 
praznicul  învierii  Domnului,  ca  să  nu  dăm  prilej  la 
eventuale  răstălmăciri  şi  frământări  inutile.  Acum 
credem  că  este  timpul  oportun  să  ne  spunem  şi  noi 
părerea. 

Problema  reunirii  celor  două  biserici  nu  este 
nouă.  Dimpotrivă  este  foarte  veche.  In  cursul  celor 
peste  două  sute  de  ani,  de  când  Habsburgii  au  rupt 
o  parte  din  poporul  nostru,  sau  făcut  repeţite  în¬ 
cercări  serioase  pentru  reunire,  dar  toate  au  eşuat. 
Nu  este  aici  locul  să  ispitim  motivele,  cari  au  ză¬ 
dărnicit-o.  Incontestabil  este  însă,  că  biserica  noastră 
ortodoxă  na  pus  nici  o  piedecă  în  calea  realizării 
acestei  reuniri,  ci  a  căutat  să  o  ajute. 

Dorinţa  de  reunire  şi  importanţa  naţională  a  ei 
ssa  accentuat  de  sute  şi  mii  de  ori  în  adunări,  în 
congrese,  la  festivităţi,  la  banchete  şi  ia  alte  multe 
ocazii  de  manifestări  convenţionale,  dar  realizările 
practice  sau  isbit  de  alte  considerente  nemărturisite 
şi  neaccentuate  cu  acele  prilejuri. 

Ne  face  impresia  că  şi  chemarea  din  „Unirea" 
este  tot  un  desiderat  platonic,  inseilat  din  fraze  sen¬ 
timentale,  cari  nu  diferă  de  nenumăratele  apeluri 
la  solidaritate,  pe  cari  le-am  auzit  şi  unii  şi  alţii  şi  la 
mese  albe  şi  la  mese  verzi,  dar  fără  soluţii  practice. 

Dupăce  acum  se  vizează  direct  arhiereii  bise¬ 
ricii  ortodoxe,  ca  să  nu  creadă  că  biserica  aceasta 
este  indiferentă  faţă  de  o  problemă  de  importanţă 
naţională,  o  tratăm  şi  noi  în  consecinţă  şi  ne  spunem 
opinia,  pe  care  o  credem  singură  ducătoare  la  scop. 

Noi  ne  punem  întrebarea:  ce  motive  îndeamnă 
biserica  unită  ca  acum,  dupăce  mai  bine  de  200  de 
ani  am  trăit  în  necontenite  ostilităţi,  —  câteodată 
mai  potolite,  altădată  însă  chiar  sângeroase,  —  să 
se  lase  ademenită  de  interesul  superior  al  neamului, 
al  patriei  şi  al  bisericii  creştine  peste  tot  şi  să  în- 

tindă  mâna  de  înfrăţire?  Pentruca  să  poţi  judeca 
efectul,  este  necesar  să  cumpăneşti  întâiu  cauzele. 

Şi  acestea  nu  pot  fi  decât  una  din  aceste  două : 
1.  Ori  că  biserica  unită  a  ajuns  la  convingerea  sin¬ 
ceră,  că  interesele  superioare  ale  neamului  şi  ale 
patriei  româneşti  reclamă  imperios  reunirea  celor 
două  biserici  şi  este  aplicată  să  aducă  anumite  jertfe 
pentru  aceasta;  2.  ori  că  are  oarecare  temere  de 
curentul  viu,  ce  s’a  pornit  în  popor  ca  o  avalanşă 
de  jos  în  sus,  de  revenire  la  biserica  strămoşească, 
curent  care  se  accentuiază  din  zi  în  zi  tot  mai  pu¬ 
ternic  şi  care  cu  timpul  va  duce  inevitabil  la  ruperea 
peceţilor  dela  1700. 

Oricare  din  acestea  ar  fi  cauza  adevărată,  noi 
avem  convingerea,  că  ceeace  s’a  zidit  la  1700  pe 
temelii  de  nisip,  pe  interese  politice  habsburgice  şi 
vremelnice,  respinse  de  sufletul  poporului,  nu  poate 
dăinui  în  veci.  Mai  curând  sau  mai  târziu  se  va  topi 
ca  ceara  de  faţa  focului  şi  scânteierile  acestui  foc 
ai  adevărului  încep  să  licărească  tot  mai  vii  în  di¬ 
feritele  colţuri  ale  Ardealului  şi  ale  Maramurăşului. 

Iar  dacă  biserica  oficială  înţelege  cu  un  ceas 
mai  de  vreme  pulsaţiile  ce  svâcnesc  din  adâncurile 
sufletului  poporului,  nu  putem  decât  să  simţim  o 
sinceră  bucurie,  încălzită  de  nădejdea  că  vom  vedea 
încă  noi  cei  de  astăzi  înfăptuită  reunirea,  pentru 
care  biserica  ortodoxă  a  vărsat  multe  lacrimi  şi  la¬ 
curi  de  sânge. 

Să  ni  se  ierte  însă  sentimentul  de  îndoială  ce 
ne  ispiteşte.  Lunga  şi  dureroasa  experienţă  nu  din 
cuprinsul  celor  două  sute  de  ani,  ci  experienţa  anilor 
din  urmă,  ne  dau  o  umbră  de  scepticism  şi  de  ne¬ 
încredere,  că  gândurile  de  înfrăţire  ale  „Unirii*1  ar 
fi  într’ adevăr  sincere. 

Nu  le  spunem  acestea  ca  să  facem  reproşuri, 
când  este  vorba  să  trecem  cu  buretele  uitării  peste 
trecutul  amărăciunilor,  ci  facem  constatări,  pentruca 
din  ele  să  tragem  concluzii  asupra  posibilităţii  de 
soluţionare  a  unei  probleme  de  o  importanţă  capi¬ 
tală  pentru  poporul  românesc. 

Cine  cunoaşte  istoria  trecutului  românesc  din 
Ardeal,  trebue  să  ştie  un  adevăr  istoric  inconte¬ 
stabil:  biserica  ortodoxă  din  Ardeal  na  avut  nici¬ 
odată  o  atitudine  agresivă  sau  ofensivă  faţă  de 
alte  biserici.  A  fost  însă  de  nenumărate  ori  încolţită 
în  special  de  biserica  romano-catolică.  Cartea  d-lui 
Dr.  Silviu  Dragomir  este  o  adevărată  Evanghelie 
a  ortodoxiei  din  Ardeal,  iar  temniţele  din  Viena, 
Kufstein,  Cluj,  Segedin  şi  altele,  precum  şi  muce¬ 
nicii  ortodoxiei,  începând  cu  Nagyszeghi  dela  Alba- 
Iulia,  Oprea  Miclăuş  din  Sălişte,  popa  Ion  din 
Aciliu  şi  până  la  nenorocitul  Gheorghe  Stoica  din 
Maramurăşul  de  astăzi,  sunt  atâtea  şi  atâtea  dovezi 
despre  „intoleranţa"  cu  care  a  fost  adeseori  învi¬ 
nuită  biserica  ortodoxă.  Curat  povestea  mielului  cu 
lupul 

Dar  să  lăsăm  trecutul  şi  să  ne  oprim  o  clipă 
asupra  prezentului. 

Experienţa  vremilor  din  urmă,  începând  cu 
legea  cultelor  şi  cu  concordatul,  dau  mărturia  clară 
că  fraţii  noştri  trăesc  în  mentalitatea  înaintaşilor  lor 
celor  ocrotiţi  de  stăpânirea  dela  Viena  şi  Budapesta. 

Astăzi  în  România-mare,  când  condiţiile  de  exi¬ 
stenţă  ale  neamului  nostru  s’au  schimbat  din  temelii  şi 
păcatele  trecutului  reclamă  o  reparare  tot  din  temelie, 
pornirea  ostilă  a  bisericii  unite  împotriva  bisericii 
noastre  este  mai  intensă  şi  mai  dârză  ca  în  trecut. 

Fraţii  uniţi  ocrotiţi  de  larga  toleranţă  a  statului 
românesc,  nu  sau  sfiit  să  se  înglobeze  prin  Con¬ 
cordat  în  cadrele  bisericii  romano-catolice,  iar  de 
altă  parte  totuşi  să  se  declare  biserică  naţională. 
Cu  bună  ştiinţă  şi  plan  bine  ticluit  au  pus  în  lucrare 
metodele  din  trecut,  ispitiţi  de  nădejdea,  că  acum 
în  era  libertăţilor  succesele  sunt  mai  ieftine  şi  mai 
sigure.  Şi  trebue  să  o  spunem  pe  şleau,  că  ocrotiţi 
de  guvernul  celor  doi,  ani  din  urmă,  au  dat  cele 
mai  îndrăzneţe  lovituri  elementului  ortodox 

Cartea  părintelui  Nichifor  dela  Sibiu  şi  dosarele 
noastre  dau  dovezi  indiscutabile  de  atacul  făţiş  şi 
conştient  al  uniţilor  împotriva  noastră.  Şi  în  slujba 

ideii  acesteia  sau  solidarizat  cu  toţii  indiferent  de 
partide  sau  alte  veleităţi  de  natură  personală,  în¬ 
cepând  de  sus  din  anturajul  ministerelor  până  la 
cel  din  urmă  notar  unit  dela  sate. 

Amintim  de  pildă  cazul  elocvent  ai  fostului  in¬ 
spector  general  Zenovie  Păclişanu  dela  ministerul 
cultelor,  descris  pe  larg  în  cartea  d-lui  Russu  Abru- 
deanu,  apoi  cazul  unei  profesoare  ortodoxe,  căreia 
i  s’a  pus  condiţia  chiar  la  minister  ca  să  treacă  la 
uniţi,  dacă  vrea  să  fie  numită  profesoară,  apoi  cal¬ 
varul  agronomului  Gheorghe  Stoica  din  Sighet,  care 
cu  o  casă  de  copii  a  rămas  pe  drumuri  fiindcă 
este  ortodox,  atitudinea  prefectului  din  jud.  Alba, 
care  şi-a  bătut  joc  în  modul  cel  mai  feroce  de  creş¬ 
tinii  ortodocşi  din  Gâmbaş,  purtându-i  ca  pe  nişte 
tâlhari  ordinari  dela  Ana  la  Caiafa,  precum  şi  per¬ 
secuţia  împotriva  protopopului  nostru  din  Aiud ;  apoi 
calvarul  credincioşilor  noştri  din  Sâniacob  despoiaţi 
de  pământ,  sechestraţi,  executaţi  şi  maltrataţi  pentrucă 
sunt  ortodocşi.  Un  prelat  [papal]  din  Oradea-mare 
nu  s'a  ruşinat  să  ridice  cele  mai  crude  injurii  la 
adresa  bisericii  noastre  într’o  conferinţă  publică  din 
Cluj,  „Agrul“  s’a  năpăstit  cu  foc  şi  pară  împotriva 
noastră  în  congresul  din  Maramurăş,  în  învăţământ 
posturile  cele  mai  însemnate  sunt  atribuite  uniţilor, 
iar  preoţii  noştri  cari  fac  servicii  şi  de  învăţători 
sunt  transferaţi  fără  anchetă  şi  fără  motive,  notarii 
uniţi  fac  mizerii  celor  ce  vor  să  treacă  la  biserica 
noastră,  matriculele  în  cele  mai  multe  comune  nici 
azi  nu  sunt  rectificate,  deşi  trecerile  sunt  făcute 
legale  de  6 — 8  ani.  Morţii  noştri  nu  încap  în  cimi- 
teriile  unite,  ci  pe  sub  garduri,  cum  a  fost  cazul  direc¬ 
torului  şcolar  din  Vişău,  fiindcă  era  ortodox  şi  re¬ 
găţean. 

Nu  mai  continuăm.  Pomelnicul  este  inepuisabil. 

Le  amintim  acestea,  cum  am  spus  mai  sus,  nu 
ca  să  facem  reproşuri  în  scopul  de  a  zădărnici 
apropierea,  ci  ca  să  dovedim  că  sentimentul  nostru 
de  îndoială  în  sinceritatea  chemării  ce  ni  se  face 
este  justificat. 

Şi  tot  atât  de  justificată  este  credinţa  noastră, 
ca  o  consecinţă  logică  a  celor  de  mai  sus,  că  fraţii 
noştri  au  fost  inspiraţi  în  articolul  din  „Unirea",  nu 
din  consideraţii  de  înalt  simţ  de  j'ertfă  pentru  neam 
şi  patrie,  ci  de  o  credinţă  subiectivă,  că  acum,  dupăce 
prin  legea  cultelor  şi  concordat,  prin  bugetul  statului 
şi  prin  plasamentele  de  favoare  ale  oamenilor  săi, 
biserica  unită  sa  aranjat  perfect  de  bine  în  statul 
românesc,  cucerind  şi  un  loc  în  inima  Bucureştilor 
pentru  o  catedrală  unită,  aşa  peste  noapte  şi  pe 
furiş  —  să  ne  cheme  la  pace,  prin  care  să  se  sanc¬ 
ţioneze  starea  aceasta  de  fapt,  iar  prin  o  confirmare 
şi  din  partea  noastră  a  stării  acesteia  să  se  oprească 
curentul  de  întoarcere  a  poporului  la  biserica  noastră 
străbună.  Pentrucă  este  un  fapt  incontestabil,  că  atitu¬ 
dinea  agresivă  a  fraţilor  uniţi  a  produs  reacţiune  în 
înşişi  credincioşii  bisericii  unite.  Nu  este  săptămână 
să  nu  ne  asalteze  delegaţii  peste  delegaţii  din  satele 
unite,  să-i  primim  în  biserica  noastră.  Şi  suntem  nevoiţi 
să-i  refuzăm,  pentrucă  nu  dispunem  de  preoţi  şi  de 
mijloacele,  pe  cari  le  reclamă  organizarea  lor  cu 
capele  şi  utensilii,  deşi  am  fost  învinuiţi  de  repe- 
ţite  ori  că  noi  cumpărăm  suflete  cu  bani.  O,  dacă 
am  avea  aceşti  bani  şi  dacă  i-am  utiliza  anume 
pentru  cumpărarea  satelor  unite,  suntem  convinşi 
că  în  20 — 30  ani  biserica  unită  ar  rămânea  fără 
credincioşi. 

Asta  este  credinţa  noastră  şi  am  spus-o  aci 
sincer,  curat  şi  fără  reticenţe,  pentrucă  să  facem 
un  serviciu  întru  lămurirea  chestiunii. 

Şi  acum  să  ne  întoarcem  la  însăşi  problema 
împăciuirii.  Mărturisim  că  suntem  înclinaţi  să  credem 
în  sinceritatea  chemării  dela  Blaj. 

îndemnaţi  de  principiile  de  iubire  şi  iertare  ale 
Evangheliei  lui  Hristos,  pe  care  îl  slujim,  suntem 
gata  să  iertăm  toate  pentru  înviere,  să  tragem  dungă 
peste  tot  trecutul  de  lacrimi  şi  de  jale,  unii  pe  alţii 
să  îmbrăţişăm  şi  să  fim  iarăşi  una  precum  am 
mai  fost. 

Dar  pentru  aceasta  nu  vedem  altă  cale  decât 
ruperea  peceţilor  blestemate  dela  1700. 

Şi  pentru  aceasta  nu  vedem  nici  o  greutate. 

1.  Dogmele  bisericii  unite,  exceptând  pe  teore- 
ticianii  crescuţi  în  şcolile  catolice,  nu  diferă  întru 
nimic  de  cele  ale  bisericii  noastre.  In  practică  nici 
cele  patru  puncte  nu  se  respectă,  decât  poate  pe 
hârtie.  - 

2.  Cultul  bisericii  unite  este  absolut  acelaş  ca 
al  nostru.  Iar  sufletul  poporului  unit  din  toate  col¬ 
ţurile  Ardealului  este  curat  ortodox. 

3.  Actul  unirii  dela  1700  este  astăzi  deplin  elu¬ 
cidat.  A  fost  un  act  pur  politic  şi  ceice  au  făcut 
unirea  au  făcut- o  nu  cu  papa  dela  Roma,  ci  cu 
curtea  împărătească  dela  Viena  şi  papa  însuşi  n’a 
voit  să  ia  act  de  această  unire  decât  târziu  după 
14  ani  şi  după  continue  stăruinţe  şi  intervenţii  din 
partea  împăratului  dela  Viena. 

4.  Infailibilitatea  papei  şi  supremaţia  lui  nefiind 
întemeiată  pe  nici  un  canon  al  sinoadelor  ecumenice, 
ci  pe  un  act  de  natură  locală,  biserica  noastră  nu 
o  poate  accepta. 

5.  Tot  restul  examenului  de  conştiinţă,  de  orga¬ 
nizare,  de  aranjarea  situaţiilor  în  cadrele  ierarhice 
este  de  cea  mai  mică  importanţă,  încât  nar  putea 
întâmpina  nici  un  fel  de  dificultate.  Biserica  noastră 
în  spiritul  ei  larg  de  concilianţă  de  sigur  că  nu  stă 
la  îndoială  să  facă  anumite  jertfe  pentru  ca  să 
vadă  poporul  românesc  întreg  o  turmă  şi  un  păstor. 

6.  Şi  în  cazul  acesta  nu  poate  fi  vorba  nici  de 
învinşi,  nici  de  învingători,  ci  de  realizarea  unui 
deziderat,  pentru  care  fiecare  biserică  face  continue 
rugăciuni  în  slujbele  sale. 

In  cele  de  mai  sus  ne-am  expus  deci  cu  toată 
sinceritatea  părerile  noastre  în  marea  problemă  ce 
s’a  pus,  animaţi  de  dorinţa  vie  ca  această  reunire 
să  se  săvârşească  cu  un  ceas  mai  de  vreme  spre 
binele  şi  fericirea  neamului  şi  a  patriei  noastre  ro¬ 
mâneşti. 

Şi,  dacă  este  vorba  să  se  tină  un  sobor  al  tu¬ 
turor  arhiereilor  şi  ortodocşi  şi  uniţi  pentru  solu¬ 
ţionarea  problemei,  acesta  nu  se  poate  întruni  nici 
la  Sibiu,  nici  la  Blaj,  nici  la  Cluj  sau  altundeva,  ci 
numai  la  Alba-Iulia  în  Catedrala  încoronării.  Acolo 
să  ne  adunăm  îndemnaţi  de  interesul  superior  al 
bisericii  creştine  româneşti,  să  desfacem  pecetile 
vrajbei  dela  1700  şi  falsificatele  hrisoave  ale  iezu¬ 
itului  Baranyi,  fără  jicnirea  nimănui.  Să  reînfiinţăm 
vechea  şi  glorioasa  mitropolie  a  lui  Sava  Brancovici 
şi  a  celorlalţi  mitropoliti  dela  Alba-Iulia,  pentru 
întreg  poporul  românesc  din  Ardeal. 

Să  organizăm  cele  5  eparhii  ortodoxe  şi  cele 
5  foste  unite,  —  în  10  centre,  ca  eparhii  ortodoxe 
sub  şefia  mitropolitului  din  Alba-Iulia  —  iar  nu  ca 
acum  câte  două  episcopii  de  vrajbă,  în  un  loc,  iar 
altceva  nimica  —  şi  să  recucerim  oraşele  pe  seama 
Românilor  întărind  elementul  românesc,  singurul  pe 
care  se  poate  bizui  Statul.  Aşa  înjelegem  noi  apro¬ 
pierea,  aşa  înţelegem  înfrăţirea,  acesta  e  glasul  sân¬ 
gelui,  care  ne  cheamă  să  rezolvăm  problema  cea 
mai  de  căpetenie  a  statului  naţional  român. 

Propunerea  e  concretă  —  terenul  de  conlucrare 
armonioasă  e  dat  —  să  vedem  ce  ne  spun  iniţia¬ 
torii  apropierei  şi  împăcărei. 

NICOLAE  IVAN,  episcop. 


(£K2) 

BUGETUL  CULTELOR  PE 
ANUL  1931. 

Bugetul  anului  1931  e  cea  mai  sfidătoare  bătaie 
de  joc  ce  s’a  putut  aduce  Bisericii  ortodoxe. 

Biserica  ortodoxă,  căreia  aparţine  majoritatea 
(75a/0]  covârşitoare  a  cetăţenilor  ţării  şi  în  anul  1931 
prin  bugetul  întocmit  în  mod  arbitrar  şi  nedrept,  este 
sacrificată,  „răstignită11,  ca  şi  până  acuma,  ca  să 
poată  fi  privilegiate  în  schimb  cultele  minoritare  şi 
în  special  biserica  unită,  toate  cu  o  situaţie  materială 
incomparabil  mai  bună  decât  a  Bisericii  ortodoxe. 
Prin  acest  buget,  ca  şi  prin  cele  anterioare,  Biserica 
ortodoxă  este  pusă  într’o  situaţiune  de  revoltătoare 
inferioritate  faţă  de  bisericile  neortodoxe.  Din  dările 
plătite  cu  multă  trudă  de  această  majoritate  ortodoxă 
se  dă  sprijin  mult  mai  mare  cultelor  neortodoxe, 
dacă  ţinem  seamă  de  numărul  sufletelor,  de  situaţia 
materială  şi  nevoile  reale  ale  diferitelor  culte,  con¬ 
form  dispoziţiei  drepte  şi  echitabile  din  Art.  31  al 
„Legii  pentru  regimul  general  al  Cultelor"  din  1928. 
Biserica  ortodoxă,  dominantă  în  statul  român,  prin 
sprijinul  material  ce-1  primeşte  din  buget  stă  în 
urma  tuturor  cultelor,  cum  vom  vedea  mai  la  vale. 

De  aceea  cu  drept  cuvânt  putem  numi  acest 
buget  jignitor  pentru  Biserică,  pentrucă  la  stabilirea 
jertfelor  ce  i  sau  impus  prin  alcătuirea  lui,  nu  s’a 
ţinut  seamă  de  nici  un  criteriu  legal,  ci  s’a  procedat 
cu  o  totală  desconsiderare  a  dispoziţiilor  legale,  pri¬ 
vitoare  la  susţinerea  organismului  bisericii  şi  a  slu¬ 
jitorilor  ei,  precum  şi  la  necesităţile  reale  ale  acestei 
Biserici. 

Toate  sforţările  Bisericii  ortodoxe  dela  1919 
încoace,  de  a-şi  asigura  o  situaţie  financiară  ono¬ 
rabilă  în  bugetul  ţării  şi  toată  lupta  dusă  an  de  an 
pentru  ştergerea  nedreptăţilor  din  trecut  au  rămas 
infructuoase,  ba  constatăm  cu  durere  şi  multă  mâh¬ 
nire,  că  această  inexplicabilă  nedreptate  s’a  mărit 
an  de  an  şi  mai  ales  în  cei  doi  ani  din  urmă. 

Biserica  naţională  ortodoxă  română  înţelegând 
necesitatea  vremii  a  consimţit  în  trecut  la  secula¬ 
rizarea  averilor  mănăstireşti  şi  a  pământurilor  bise¬ 
riceşti  în  valoare  de  multe  miliarde  Lei  aur,  pentru 
a  veni  în  ajutorul  statului  naţional  român,  şi  consimte 
şi  astăzi  să  aducă  jertfe,  dacă  interesele  superioare 
şi  nevoile  statului  o  cer,  pretinde  însă  ca  aceste  jertfe 
să  fie  purtate  de  toţi  cetăţenii  în  mod  egal,  căci  e 
la  mintea  omului,  ca  atunci  când  pretinde,  ca  din 
încasările  făcute  dela  proprii  ei  fii  să  i  se  acorde 
în  măsură  dreaptă  ajutor  bănesc,  spre  a-şi  putea 
îndeplini  cum  se  cuvine  misiunea  sa  sfântă  în  mijlocul 
poporului,  biserica  îşi  revendică  un  drept  al  ei.  Căci 
e  o  nedreptate  strigătoare  Ia  cer,  ca  din  moşiile 
dăruite  cu  atâta  munificenţă  Bisericei  ortodoxe  de 
evlavioşii  voevozi,  şi  din  impozitul  de  circa  25  mi¬ 
lioane  Lei  pe  care  astăzi  îl  varsă  anual  în  visteria 
statului  fondul  religionar  al  Mitropoliei  ortodoxe  din 
Bucovina,  fără  ca  ea  să  primească  un  singur  ban 
ajutor  dela  stat,  să  se  subvenţioneze  cu  preferinţă 
cultele  minoritare. 

Biserica  ortodoxă  „izvorul  întregei  noastre  vieţi 
culturale,  autorul  poeziei  şi  artei  populare,  educă- 
toarea  sufletului  românesc  şi  păstrătoarea  acestui 
suflet",  crucificată  veacuri  dearândul  de  Turci  este 
astăzi  răstignită  din  nou  de  proprii  ei  fii,  fără 
credinţă,  atei,  francmasoni  sau  cum  îi  mai  chiamă, 
pentruca  să-i  slăbească  puterea  de  rezistenţă,  să  o 
ţină  în  stare  de  dependenţă  materială  faţă  de  stat, 
ca  politicianii  puternici  ai  zilei  să  o  poată  întrebuinţa 
dupăcum  cer  interesele  lor,  de  cele  mai  multeori  cu 
totala  desconsiderare  a  intereselor  Bisericii,  ca  să 
o  umilească  faţă  de  celelalte  biserici,  cari  au  fost 


178 


REVISTA  TEOLOG ICĂ 


alături  de  ceilalţi  asupritori  şi  cari  au  fost  favorizate 
de  asupritorii  noştri  de  ieri  în  mod  deosebit,  acor- 
dându-li-se  avantagii  materiale,  pe  când  Biserica  orto¬ 
doxă  din  Ardeal  a  fost  menţinută  în  tradiţionala  ei 
sărăcie. 

Cu  drept  cuvânt  I.  P.  S.  Sa  Mitropolitul  Gurie 
al  Basarabiei,  în  comunicarea  sa  din  20  Martie  1931 
dela  Senat  a  afirmat  „cultele  minoritare  au  fost 
atât  de  faxorabil  ajutate,  încât  Biserica  dominantă 
a  devenit  de  fapt  cult  minoritar".  La  această  comu¬ 
nicare  dl  ministru  Costăchescu  „a  dat  asigurarea, 
că  dacă  posibilităţile  ne  vor  permite  vom  repune  la 
loc  tot  ce  a  fost  suprimat".  Promisiuni  deşarte! 

Pentru  repararea  acestei  evidente  nedreptăţi 
sau  scris  broşuri, 1  şi  articole  nenumărate  în  reviste 
şi  ziare  dar  fără  nici  un  rezultat,  căci  politicianii  nu 
se  emoţionează  de  aceste  glasuri  răsîeţe,  ci  îşi  văd 
de  interesele  lor  pur  politice,  sacrificând  pe  cele 
ale  statului  şi  ale  cetăţenilor  lui.  Până  când  Biserica 
nu-şi  va  afirma  cu  toată  hotărârea  drepturile  ei, 
chiriarhi,  cler  şi  popor  deopotrivă,  nu  se  va  îmbu¬ 
nătăţi  situaţia  ei. 

In  primăvara  anului  1930,  dupăce  s’a  văzut  că 
Biserica  ortodoxă  a  fost  şi  mai  mult  nedreptăţită 
faţă  de  anul  precedent,  s’a  prezentat  o  delegaţiune 
a  Bisericii  ortodoxe  din  Ardeal  cu  un  memoriu 
documentat,  cu  date  şi  cifre  înaintea  dlui  Ministru 
al  Instrucţiunii  şi  Cultelor,  N.  Costăchescu,  apoi  la 
ministrul  de  atunci  al  Finanţelor,  dl  V.  Madgearu, 
arătându-le  nedreptăţirea  Bisericii  ortodoxe  şi  favo¬ 
rizarea  bisericilor  minoritare  şi  în  special  a  celei 
'  unite.  Ambii  miniştri  au  recunoscut  [împreună  cu 
directorul  general  al  contabilităţii  Ministerului  In- 


'  Vezi:  Biserica  ortodoxă  şi  Bugetul  Cultelor.  1930,  de  păr.  Nichifor, 
Sibiu  1930  şi  „Rev.  Teol.“  Nr.  1 — 2  din  1931,  apoi  un  foarte  temeinic  articol 
„Cearta  cultelor  pentru  buget"  din  „Noua  Revistă  bisericească"  Nr.  11 
din  Noemvrie  1930  şi  îu  „Telegraful  Român"  Nr.  23 — 23  din  1931  trei  articole 
de  I.  Mateiu.  „Cronica  Romanului"  pe  Ianuarie  1931  are  un  frumos  articol  de 
P.  S.  Sa  episcop  Lucian.  Apoi  „Legea  Românească"  Orade  Nr.  2.  3,  5  din 
1931  şi  alte  ziare  şi  reviste  bisericeşti. 

structiunii  I.  Banciu)  înaintea  delegaţiunei  nedrep¬ 
tatea  ce  s’a  făcut  Bisericii  ortodoxe  şi  —  ca  să  scape 
de  astfel  de  neplăcute  intervenţii  —  au  promis  că 
în  bugetul  anului  viitor,  adecă  pe  1931,  se  vor  repara 
nedreptăţile,  de  oarece  acum  nu  se  poate  şterge 
nimic  ce  este  odată  trecut  în  buget.  Aceeaşi  pro¬ 
misiune  a  făcut-o  dl  Ministru  Costăchescu  în  şedinţa 
dela  26  Noemvrie  1930  a  Senatului  ţării  zicând: 
„iară  pentru  bugetul  viitor  [1931]  vom  ţine  seamă 
de  numărul  populaţiei,  de  drepturile,  de  starea  lor, 
de  avere  şi  de  nevoile  reale,  pentru  a  da  cu  dreptate 
suma  împărţită  între  culte11,  pentruca  cu  o  lună  mai 
târziu  să  uite  de  această  promisiune. 

Oare  atâta  preţuieşte  promisiunea  unui  sfetnic 
al  Tronului? 

Dar  proiectul  de  buget  al  Ministerului  Cultelor 
dacă  se  primea  în  forma  prezentată  Camerei  ar  fi 
fost  şi  mai  păgubitor  pentru  Biserica  ortodoxă.  Iată 
cum  sau  petrecut  lucrurile  cu  întocmirea  bugetului. 

In  toamna  anului  trecut,  Ministerul  Instrucţiunii 
şi  cultelor,  cu  adresa  sa  Nr.  130.583 — 15.466  din  4 
Oct  1930  în  vederea  realizării  de  economii  pentru 
întocmirea  bugetului  de  sacrificiu  pe  anul  1931  a 
cerut  tuturor  cultelor  să  facă  reducere  de  15%,  la 
cheltuielile  de  personal,  din  suma  totală  prevăzută 
în  bugetul  pe  1930.  Episcopatul  Bisericii  ortodoxe 
a  răspuns,  cu  drept  cuvânt,  că  dupăce  se  va  fi  resta¬ 
bilit  dreptatea  faţă  de  toate  cultele  şi  dupăce  se  vor 
fi  înlăturat  toate  jignitoarele  nedreptăţi  din  bugetul 
anului  1930  faţă  de  Biserica  ortodoxă  şi  dupăce  se 
va  fi  stabilit  un  raport  normal  şi  legal  între  dife¬ 
ritele  culte  cu  privire  la  sprijinul  material  ce  li-1 
acordă  statul  din  vistieria  sa,  consimte  la  o  reducere 
la  salarii  ca  şi  la  ceilalţi  funcţionari  ai  statuluL  Şi 
dacă  prin  aceste  reduceri  nu  s’ar  ajunge  la  suma 
ce  trebuie  redusă  din  buget,  consimte  şi  la  suprimare 
de  posturi  din  centrele  eparhiale,  în  măsură  egală 
cu  celelalte  instituţii  ale  ţării,  cari  suprimări  le  vor 
indica  episcopiile. 

Această  atitudine  a  fost  loială  şi  potrivită.  Sau 
făcut  promisiuni  că  se  va  ţinea  seamă  de  aceste 
desiderate. 

Ce  s’a  întâmplat  însă? 

Ministerul  Instrucţiunii  şi  Cultelor  în  loc  să 
vină  cu  o  reparaţie  justă  a  nedreptăţilor  din  trecut 
ale  Bisericii  ortodoxe  a  aplicat  în  proiectul  de  bu¬ 
get  pe  1931  prezentat  Camerei,  o  curbă  de  redu¬ 
cere  specială  de  30%,  o  curbă  arbitrară  şi  nele¬ 
gală  şi  făcută  fără  nici  un  calcul  real,  şi  a  cărei 
justificare  nu  am  putut-o  afla  dela  nimeni,  nici  la 
Ministerul  Instrucţiunii,  nici  la  membrii  comisiunii 
bugetare  a  Camerii.  Aplicarea  acestei  curbe  din 
proiect  ar  fi  însemnat  la  bugetul  de  1  miliard  Lei 
al  Cultelor  pe  1931,  o  reducere  de  300  milioane 
Lei,  pe  când  în  acelaş  timp  din  proiectul  de  buget 
de  5  '/s  miliarde  Lei  al  Instrucţiunii  o  reducere  de 
400  milioane  Lei.  O  disproporţie  de  reduceri  prea 
bătătoare  la  ochi.  Afară  de  această  reducere,  s’ar 
fi  aplicat  apoi  curba  generală  de  sacrificiu,  încât 
la  unii  funcţionari  eclesiastici  s’ar  fi  făcut  reduceri 
de  50 — 70%.  La  stăruinţa  chiriarhilor  şi  a  unor 
preoţi  parlamentari,  această  curbă  s’a  redus  în  bu¬ 
getul  pe  1931,  votat,  la  12%  pentru  Biserica  orto¬ 
doxă,  la  21%  pentru  biserica  unită  şi  la  23% 
pentru  bisericile  minoritare.  Diferinţa  de  9%  pro¬ 
vine  dela  împrejurarea,  că  pe  când  la  Biserica  or¬ 
todoxă  s’au  făcut  reduceri  simţitoare  în  personalul 
bisericesc  şi  al  centrelor  eparhiale  —  cari  în  mod 
fatal  duc  la  punerea  problemei  dacă  organizaţia 
acestei  Biserici  mai  poate  sau  nu  funcţiona  în  ca¬ 
drele  ei  actuale  —  în  acelaş  timp  la  bisericile  ne- 
ortodoxe  nu  s’au  făcut  reduceri  de  personal  decât 
în  măsură  foarte  redusă,  iară  la  unele  centre  epar¬ 
hiale  nu  s’a  făcut  nici  o  reducere. 

Aplicarea  curbei  speciale  nu-şi  are  justificarea 
în  nici  o  dispoziţie  legală,  este  deci  arbitrară  şi 
nelegală.  Dar  este  şi  nedreaptă,  căci  dupăce  la 
nici  o  instituţie  a  vieţii  de  stat  nu  s’au  făcut  su¬ 
primări  de  personal  în  măsură  aşa  de  mare  cum 

s:au  făcut  la  Biserica  ortodoxă,  nu  este  echitabil, 
ca  slujitorilor  bisericii  să  li  se  facă  din  salar  re¬ 
ţineri  deosebite  de  reţinerile  impuse  funcţionarilor 
publici.  Este  deci  clar,  că  această  curbă  specială  de 
12%,  trebue  suprimată,  căci  dacă  s’ar  aplica  şi 
această  curbă  personalului  bisericesc  i  s’ar  face 
reduceri  până  la  50%  din  retribuţiunile  înscrise  în 
bugetul  pe  1930,  ceeace  acest  personal  n’ar  putea 
suporta  în  împrejurările  grele  de  astăzi. 

De  aceea  nu  ne  putem  mira  îndeajuns  de  în¬ 
drăzneala  episcopatului  unit,  întrunit  la  conferinţa  în 
Blaj  la  2  şi  3  Martie  a.  c.  care  vine  să  protesteze 
în  contra  favorizării  Bisericii  ortodoxe.  „S’a  hotărât 
—  scrie  ziarul  „Unirea"  din  Blaj  Nr.  10  din  1931  —  „să 
se  facă  toate  demersurile,  pentru  ca  slujitorii  Bise¬ 
ricii  noastre  [unite]  să  nu  fie  salarizaţi  cu  nimic 
mai  rău  decât  aceia  ai  Bisericii  ortodoxe,  fiindcă 
dacă  e  firesc  să  purtăm  cu  toţii  sacrificiile  impuse 
de  criza  generală  a  ţării,  este  iarăşi  de  sine  în¬ 
ţeles,  ca  aceste  sacrificii  nu  pot  fi  purtate  decât  în 
măsură  egală". 

Cum  am  putea  numi  altfel  această  procedură, 
când  cifrele  aşa  de  grăitoare  ale  bugetului  pe  1931 
ne  arată  aşa  de  evident  favorizarea  Bisericii 
unite  şi  nedreptăţirea  celei  ortodoxe.  Prin  acest 
buget  s’au  cerut  Bisericii  ortodoxe  jertfe  cu  mult 
mai  mari  decât  s’au  cerut  celorlalte  culte  şi  dela 
alte  instituţiuni  de  stat,  cari  jertfe  trec  peste  pu¬ 
tinţa  de  sacrificiu  a  Bisericii,  ducând  la  desorga- 
nizarea  serviciilor  ei. 

Dacă  demersurile  făcute  şi  de  o  parte  şi  de  alta 
vor  avea  rezultatul  să  se  şteargă  curba  specială  de 
12%  pentru  Biserica  ortodoxă  şi  de  21 — 23%  pentru 
celelalte  biserici  —  şi  precum  cetim  în  ziare  sunt 
promisiuni  în  această  privinţă  —  atunci  nedreptă¬ 
ţirea  Bisericii  ortodoxe  va  fi  şi  mai  considerabilă. 
Căci  pe  când  la  centrele  eparhiale  ale  Bisericii  orto¬ 
doxe  prin  suprimarea  alor  530  persoane  şi  prin 
suprimarea  tuturor  paraclisierilor  [vre-o  610]  dela 
bisericile  ortodoxe  dela  oraşe,  s’a  dat  o  adevărată 

lovitură,  mai  ales  centrelor  eparhiale  din  Ardeal, 
în  acelaş  timp  la  uniţi  şi  cultele  minoritare  sau  făcut 
numai  25  de  suprimări  de  posturi  şi  acestea  foarte 
neînsemnate,  încât  aceste  din  urmă  rămân  cu  per¬ 
sonalul  avut  în  anul  1930  aproape  în  întregime, 
şi  cu  toată  curba  de  21%  vor  avea  leafa  persona¬ 
lului  mult  mai  urcată,  în  special  la  canonici  cum 
vom  vedea  mai  încolo. 

Din  ziarele  primite  zilele  acestea  aflăm  că  sa 
făcut  o  nouă  nedreptate  prin  suprimarea  completă 
a  curbei  speciale  de  12%  la  ortodocşi,  de  21%  la 
uniţi  şi  23%  la  minoritari. 

Privitor  la  felul  cum  s  a  prezentat  proiectul,  iată 
ce  scrie  un  deputat  majoritar:  „Felul  cum  era  alcătuit 
proiectul  era  o  nouă  lovitură  aplicată  Bisericii  noastre 
[ortodoxe]  de  aceea  am  luat  contact  cu  toţi  preoţii 
şi  cu  foarte  mulţi  mireni  parlamentari,  mai  ales  din 
vechiul  regat  şi  am  făcut  amendamentul  „ca  pentru 
un  egal  tratament  al  cultelor.  Biserica  unită  şi  cele¬ 
lalte  culte  vor  avea  să  facă  suprimări  în  buget". 
„Acest  amendament,  guvernul,  respective  dl  Ministru 
Costăchescu,  l-a  acceptat.  învăţaţi  numai  cu  mano¬ 
pere  iezuitice  fraţii  uniţi  sau  consultat  şi  pe  ascuns 
au  trimis  o  delegaţie  la  dl  Costăchescu  dela  care 
sa  stors  aprobarea,  ca  să  se  zică  „suprimările  po- 
sibile“. 

„Când  s’a  cetit  la  Cameră  din  partea  păr.  D. 
Man  amendamentul  cu  cuvintele  „suprimări  posibile" 
ne-am  revoltat  cu  toţii.  Păr.  Drăghici  a  luat  cuvântul 
împotrivă  cu  toată  hotărârea.  Mirenii  observând 
manopera  s’au  scandalizat  şi  ei  şi  ne-au  luat  apă¬ 
rarea  cu  toată  demnitatea,  încât  amendamentul  a 
fost  votat  fără  cuvântul  „posibile".  Nu  era  destul 
de  precis  şi  astfel  pe  noi  nu  ne  mulţumea  de  loc". 

Vorbind  la  acest  proiect  de  lege,  un  deputat 
majoritar  unit,  P.  S.,  a  cerut  ştergerea  totală  a  curbei, 
pentrucă  „a  lovit  adânc  preoţimea  noastră  f unită ) 
şi  mai  ales  au  lovit  adânc  pe  cei  mai  devotaţi  oameni 
şi  membrii  ai  partidului  nostru »,  făcând  astfel  din 
această  chestiune  una  de  partid  [Mon.  Of.  p.  III, 

Nr.  77,  p.  2217].  Acelaş  deputat  cu  un  tupeu  nemai 
pomenit  afirmă  în  legătură  cu  proiectul  de  lege, 
care  prevede  ştergerea  curbei  de  12°/i>  la  toate 
cultele:  „cum  putem  veni  cu  o  lege,  prin  care  să 
arătăm  că  pentru  unii  ţara  aceasta  este  muma,  iară 
pentru  alţii  ciuma?»  La  aceste  cuvinte  sau  iscat 
vii  protestări  pe  băncile  majorităţii.  Dar  ce  este 
mai  curios,  că  dl  Ministru  Costăchescu  prezintă  un 
proiect  de  lege  [vezi  Mon.  Of.  p.  III,  Nr.  77,  pag. 
2215]  şi  de  votat  s’a  votat  un  alt  proiect  mult  mai 
nedrept  ca  cel  prezentat,  şi  anume: 

„Personalului  cultelor  prevăzut  în  bugetul  Mini¬ 
sterului  Instrucţiunii  publice  şi  Cultelor  se  va  aplica 
reducerea  făcută  asupra  salariilor  tuturor  funcţio¬ 
narilor  statului  calculată  la  salariile  din  1930  con¬ 
form  legii  promulgate  cu  Decret  Regal  Nr.  4245 
din  1930.  Pentru  a  asigura  un  egal  tratament  al 
diferitelor  culte.  Biserica  unită  şi  cele  minoritare 
vor  face  în  cursul  anului  suprimări  în  bugetul  lor 
respectiv"  [Legea  Nr.  1256  publicată  în  Mon.  Of. 
din  10  Aprilie  1931,  Nr.  84  pag.  3613]. 

La  discufia  acestui  proiect  păr.  D.  Man,  vice¬ 
preşedintele  Camerii  şi  leaderul  uniţilor,  cu  îndrăz- 
nealea-i  cunoscută,  face  cu  intenţie  şi  cu  reacredinţă 
afirmaţiuni  neadevărate,  ca  să-şi  susţină  cu  astfel 
de  mijloace  teza  greşită  şi  imorală  ce  o  apără  cu 
orice  preţ,  spre  a  se  mai  adăuga  un  favor  Bisericii 
unite  şi  celor  minoritare,  în  paguba  celei  ortodoxe. 
Cu  o  îndemânare  iezuitică  s’a  stors  dela  dl  Ministru 
Costăchescu  pe  lângă  proiectul  de  lege  prezentat 
un  amendament  care  spune :  „Ministrul  Instrucţiunii 
şi  cultelor  este  autorizat  a  realiza  prin  suprimări 
de  posturi  la  cultul  gr.-cat.  şi  cel  minoritar  o  eco¬ 
nomie  de  9  la  sută  la  cheltuielile  de  personal,  după- 
cum  s’a  realizat  la  cultul  ortodox  în  bugetul  anului 
în  curs“,  a  propus  apoi  al  doilea  amendament  din 
iniţiativă  parlamentară,  care  a  şi  fost  primit,  fără 
cuvântul  „posibile"  adăugat  ulterior  de  dl  Ministru 
Costăchescu.  Deşi  primul  amendament  era  mai  drept, 
totuşi  s’a  primit  cel  de  al  doilea,  care  avantagiază 

pe  uniţi  şi  minoritari  şi  nedreptăţeşte  pe  ortodocşi, 
iar  proiectul  prezentat  de  dl  Ministru  s’a  abandonat 
complet.  Nu  este  adevărat,  că  amendamentul  ultim 
„le  combină  pe  amândouă"  cum  afirmă  păr.  D.  Man, 
ci  schimbă  cu  totul  pe  celelalte  două. 

Păr.  Man,  dupăce  cu  patos  iezuitic  face  elo¬ 
giul  preoţimei  române  din  Ardeal,  ajunge  să  afirme 
cu  intenţiune  lucruri,  cari  ştie  că  nu  sunt  aşa, 
numai  ca  să  facă  „impresie".  Intre  altele  spune, 
că  la  aceiaş  categorie  de  funcţionari  sunt  trei  fe¬ 
luri  de  salarii  deosebite  şi  că  leafa  „cea  mai  mică 
o  au  minoritarii,  mijlocia  o  avem  noi  uniţii  şi  leafa 
cea  mai  mare  o  au  preoţii  ortodocşi",  (uitând  să 
spună  că  canonicii  uniţi  au  17.140  Lei  leafă  lunară, 
cei  rom.-cat.  15.550  Lei,  iar  cei  ortodocşi  din  Ardeal 
abia  10.470  Lei], 

Domnia  sa  recunoaşte,  că  Biserica  ortodoxă 
a  făcut  anumite  reduceri  [foarte  dureroase  N.  R.]. 
„Cine  au  fost  suprimaţi?",  se  întreabă  păr.  Man 
cu  mult  patos.  „Paraclisierii  dela  biserici",  răs¬ 
punde  tot  D-sa,  ca  să  adauge  apoi:  „Ori  noi  în 
Transilvania  nici  odată  nu  am  avut  trecuţi  în  bu¬ 
getul  statului  aceşti  paraclisieri".  Numai  strâns  cu 
uşa  a  declarat  apoi,  că  „în  Transilvania  [şi  în  toată 
Biserica  ortodoxă,  adaugăm  noi]  în  realitate  în  ca¬ 
drul  cultului  ortodox  sau  suprimat  o  mulţime  de 
consilieri" ,  deşi  bine  ştia  că  pe  lângă  aceştia  sau 
suprimat  secretarii,  revizorii,  misionarii  eparhiali  şi 
o  mulţime  de  protopopi  şi  de  funcţionari.  Dar 
culmea  tupeului  o  găsim  în  motivarea  plină  de  ne¬ 
adevăruri  ce  a  făcut-o  apoi  şi  este  de  datoria  lui  să 
aducă  dovezi  pentru  afirmaţiunile  aşa  de  temerare 
ce  le-a  făcut  cu  rea  credinţă,  la  care,  durere,  nu  s’a 
găsit  nimeni  dintre  deputaţii  ortodocşi  să-i  răspundă 
cum  se  cuvine. 

„S’au  suprimat  unul  din  posturile  —  continuă  păr. 
Man  —  celor  cari  deţineau  două  posturi.  De  ex.: 
era  profesor  şi  avea  şi  parohie.  Or  aceste  supri¬ 
mări  noi  n’am  putut  să  le  facem  în  cultul  Bisericii 
unite,  pentrucă  nu  avem  cumularzi;  la  noi  dacă  este 

profesor  nu  mai  are  parohie,  este  numai  profesor, 
iar  dacă  cineva  este  canonic,  nu  mai  are  parohie, 
rămâne  canonic.  Aşa  încât  Biserica  unită  na  putut 
realiza  în  aceeaş  măsură  reducerile  făcute  de  Bise¬ 
rica  ortodoxă.  Acesta  este  adevărul  adevărat  şi 
Dv.  trebuie  să-l  ştiţi“  [!]  [Mon.  Of.  partea  III  Nr.  80  din 
9  Aprilie  1931,  pag.  2382].  Că  vor  fi  unii  consilieri 
din  vechiul  regat,  cari  vor  fi  având  parohie  ori  altă 
slujbă,  se  poate,  dar  nu  va  putea  arăta  că  consilierii 
ortodocşi  din  Ardeal  sunt  cumularzi ,  nici  ceilalţi 
funcţionari  pe  cari  i-au  suprimat.  De  unde  deci 
această  afirmaţiune  gratuită? 

Tactica  iezuitică  urmată  de  deputaţii  uniţi  la  al¬ 
cătuirea  bugetului  le-a  succes.  Din  informaţiunile  ce 
le  deţin  dela  deputaţi  —  păr.  Man,  Coltor  şi  A. 
Popa  —  au  refuzat  în  numele  episcopatului  unit 
să  facă  vre-o  reducere  de  personal,  spunând,  că  ei 
mai  bucuros  convin  să  li  se  aplice  o  curbă  specială 
mai  mare  ca  la  ortodocşi,  ştiind  bine  că  le  va  suc¬ 
cede  să  o  şteargă  ulterior,  prin  aparenta  nedrep¬ 
tate  ce  pare  că  li  se  face,  ceeace  le-a  şi  succes, 
cum  am  văzut.  Şi  când  li  s’a  atras  atenţia  asupra 
tacticei  acesteia  preoţilor  ortodocşi  din  comisia  ca¬ 
merei,  în  special  păr.  S.  Cercel,  care  a  făcut  supri¬ 
mările,  acesta  a  răspuns,  că  ei  vor  rămâne  cu 
această  curbă  urcată  şi  că  nu  se  va  admite  şter¬ 
gerea  curbei,  decât  după  ce  vor  fi  făcut  suprimări 
în  măsură  egală  cu  ortodocşii.  Curba  specială  li  s’a 
şters  fără  însă  să  fi  făcut  suprimările  de  personal 
în  aceeaşi  măsură  ca  ortodocşii. 

Trecut  proiectul  la  cameră,  s’a  dat  din  nou  lupta 
la  senat.  Proiectul  a  fost  votat  în  1  Aprilie  la 
senat  ca  la  cameră.  Guvernul,  prin  Ministrul  L  Mi- 
halache,  în  lipsa  dlui  Costăchescu  a  fost  forţat  să 
declare  hotărât,  că  astfel  se  înţelege  legea,  ca  uniţii 
şi  minoritarii  să  facă  reduceri  în  proporţia  în  care 
a  făcut  Biserica  ortodoxă.  Această  declaraţie  deşi  nu 
e  trecută  în  lege,  guvernul  este  obligat  să  o  aplice. 

Dar  nici  dispoziţiile  clare  ale  legilor  ţării  nu 
se  aplică  la  fel  în  ţara  românească  sub  oblăduirea 

de  tristă  pomenire  pentru  Biserica  ortodoxă  a  răpo¬ 
satului  guvern  naţional-ţărănist  şi  în  special  a  dlui 
Ministru  Costăchescu.  Dovadă  este  ordinul  Min.  In¬ 
strucţiunii  şi  Cultelor  Nr.  46385  din  1931,  prin  care  se 
dau  instrucţiuni  privitoare  la  compunerea  statelor 
funcţionarilor  eclesiastici.  Deşi  în  această  lege  Nr. 
1256,  promulgată,  se  spune  categoric,  că  curba  de 
sacrificiu  se  aplică  la  salariile  din  anul  1930,  totuşi 
ordinul  Ministerului  nu  ţine  seamă  de  ea,  ci  ca  să 
eludeze  legea,  dispune  în  mod  ilegal  ca  să  se  aibă 
în  vedere  salariile  din  bugetul  anului  1931,  cari 
se  împart  cu  88,  şi  rezultatul  se  va  înmulţi  cu 
100,  ca  să  nedreptăţească  pe  consilierii  ortodocşi, 
cărora  li  s’au  şters  gradaţiile  şi  să  avantajeze  pe 
cei  uniţi  şi  rom.-cat,  cărora  li  s’au  lăsat.  Corect  era, 
ca  tuturora  să  ii  se  fi  aplicat  curba  de  sacrificiu 
la  salariile  din  1930,  cum  dispune  legea. 

De  ceeace  ne-am  temut  nu  am  scăpat.  Bise¬ 
rica  ortodoxă  pe  lângă  suma  bugetată  în  anul  1931 
va  mai  primi  un  adaus  de  12%,  cea  unită  de  21% 
şi  cele  minoritare  23%  din  suma  bugetată  pentru 
salarii  pe  anul  1930. 

Astfel  nedreptatea  faţă  de  Biserica  ortodoxă 
se  va  mări  şi  mai  mult,  iar  biserica  unită  şi  cele 
minoritare  vor  fi  şi  mai  avantajiate  şi  disproporţia 
între  salariile  funcţionarilor  de  aceeaş  categorie 
va  fi  şi  mai  mare.  Situaţia  va  fi,  că  pe  când  la  or¬ 
todocşi  d.  ex.  la  salariile  de  mizerie  ale  consilierilor 
de  10.470  Lei  lunar  se  adauge  încă  12 %  sau  1427 
Lei,  atunci  la  canonicii  uniţi  cu  salarii  de  17.140  Lei 
se  adaugă  încă  21 V»  sau  4576  Lei,  iară  la  cei  rom.- 
cat.  cu  salarii  de  15.550  Lei  încă  23 %  sau  4645 
Lei  şi  la  ceilalţi  funcţionari  tot  la  fel.  La  salariile 
astfel  întregite  la  uniţi  şi  minoritari  la  leafa  din 
1930,  iară  la  consilierii  ortodocşi  abia  la  jumătate, 
se  aplică  apoi  curba  de  sacrificiu  ce  se  aplică  tu¬ 
turor  funcţionarilor  publici. 

Şi  cu  toate  că  nedreptatea  făcută  Bisericii  or¬ 
todoxe  şi  favorizarea  bisericii  unite  şi  a  celor  mi¬ 
noritare  este  aşa  de  evidentă,  totuşi  „fraţii  uniţi 

sbiară  ca  să  facă  „atmosferă"  şi  să  se  arate  lumii 
sacrificaţi,  „că  parlamentul  a  reparat  în  ceasul  al 
12-lea  nedreptatea  ce  se  făcuse  în  bugetul  pe  1931 
personalului  cultelor"  [ziarul  „Unirea"  din  Blaj  Nr. 
14  din  4  Aprilie  1931].  Prin  aplicarea  curbei  speciale 
amintite,  „se  creia  astfel  —  continuă  numitul  organ 
al  Mitropoliei  unite  din  Blaj  —  abnormitatea  tipu¬ 
rilor  de  salarii  confesionale,  cari  resplătesc  munca 
şi  ştiinţa  variat,  după  bisericile  cărora  aparţin  ser¬ 
vitorii  altarelor,  răsturnând  orice  principiu  de  drep¬ 
tate  în  lege“[!]. 

„In  ultimele  zile  ale  sesiunii  parlamentare 
această  situaţie  absurdă  [pentru  ortodocşi  N.  R.], 
sa  curmat  şi  lucrurile  au  fost  aduse  la  normal... 
Prin  această  lege  preoţimea  este  pusă  în  drepturile 
sale  de  egal  tratament  cu  toţi  funcţionarii  publici 
[şi  favorizaţi  faţă  de  ortodocşi,  N.  R.]. 

„Pentru  a  respecta  şi  cumpăna  egalului  trata¬ 
ment  dintre  diferitele  confesiuni  legea  mai  prevede, 
că  „Biserica  unită  şi  cele  minoritare  vor  face  în 
cursul  anului  suprimări  în  bugetul  lor  respectiv". 
Aceasta  din  motivul  că  Biserica  ortodoxă  a  făcut 
încă  la  alcătuirea  bugetului  o  seamă  de  reduceri 
prin  suprimarea  posturilor  şi  slujbelor  de  cari  sa 
putut  lipsi.  [Neadevăr.  Căci  s’au  suprimat  posturi 
fără  învoirea  Bisericii,  încât  sau  desorganizat  ser¬ 
viciile.  N.  R]. 

„In  ce  ne  priveşte,  patriotismul  luminat  al  ar¬ 
hiereilor  noştri  [uniţi]  a  început  să  împlinească  acest 
gând  [veţi  vedea  mai  încolo  cum,  N.  R],  şi  ar  fi  conti¬ 
nuat  pe  acest  drum  şi  fără  un  text  de  lege  special. 
De  aceea  îl  socotim,  pentru  noi,  de  prisos  [!],  [credem 
şi  noi,  N.  R.j. 

„Oricum,  deocamdată  ne  bucurăm  din  inimă  că 
guvernul  a  ieşit,  măcar  în  ceasul  din  urmă,  din  im¬ 
pasul  în  care  îl  împinsese  nesocotinţa  şi  răutatea 
unor  sfetnici  ai  intunerecului “.  Zi-mi  mamă  guşată... 

In  faţa  acestui  nemaipomenit  tupeu  —  îţi  stă 
mintea  în  loc,  văzând  cum  „iezuitismul  catolic,  — 
scopul  scuză  mijloacele  —  le  întunecă  bunul  simţ 

de  a  recunoaşte  dreptatea  unei  cauze,  chiar  când 
ar  trebui  să  renunţe  la  unele  beneficii,  cari  li  sau 
acordat  pe  nedrept. 

Şi  ştiţi  care  va  fi  urmarea?  Uniţii  nu  vor  re¬ 
duce  din  posturile  ce  le  au  astăzi,  şi  nu  se  va  găsi 
curând  nimeni,  care  să-i  silească  să  se  aplice  dis¬ 
poziţiile  acestei  legi.  La  alcătuirea  bugetului  1932, 
ei  vor  figura  cu  toate  posturile  de  astăzi  şi  cu  sa¬ 
larii  mărite,  iar  ortodocşii  cu  posturi  suprimate  şi 
salarii  reduse. 

Aşi  dori  să  rămân  de  minciună  cu  prezice¬ 
rile  mele. 

Prin  această  lege  nedreaptă  şi  imorală  în  con¬ 
secinţele  ei  dl  Min.  Costăchescu  s’a  arătat  duşman 
al  Bisericii  în  care  s’a  născut  şi  protector  al  fra¬ 
ţilor  săi  uniţi,  pe  cari  „e  hotărât  să-i  apere",  cum 
scrie  un  deputat  naţional-ţărănist,  de  dragul  poli¬ 
ticei  de  partid. 

La  încheierea  sesiunei  din  primăvară  a  parla¬ 
mentului,  şi  cred  că  ultima  sesiune  a  guvernării 
dezastruoase  pentru  Biserica  ortodoxă  a  partidului 
naţional-ţărănesc,  dl  Min.  Costăchescu  a  ţinut  să  mai 
dea  o  lovitură  Bisericii  ortodoxe. 

Şi  era  să  se  mai  facă  un  hatâr  bisericei  unite, 
în  ceasul  din  urmă  a  închidere!  sesiunei,  pe  care  o 
pomenesc  aici,  deşi  nu  se  ţine  de  bugetul  cultelor, 
pentru  a  arăta  cum  sistemul  iezuitic  al  „fraţilor" 
lucrează  pe  sub  ascuns  —  ca  cârtiţele  —  nu  la  lu¬ 
mina  zilei,  şi  caută  ca  „furul“  prin  surprindere  să 
strecoare  legi,  cari  le-ar  aduce  beneficii  de  multe 
zeci  de  milioane  numai  lor. 

Astfel  s’a  prezentat  din  iniţiativă  parlamentară 
în  zilele  din  urmă  un  proiect  de  lege  prin  care  statul 
vinde  cu  preţul  de  expropriere  mitropoliei  din  Blaj 
1800  jugăre  [Vezi  Mon.  Of.  p.  III,  Nr.  77,  pag.  2213 
şi  2247).  La  Cameră  a  trecut  acest  „fruct  al  întunere- 
cului“  neobservat,  împreună  cu  zecile  de  legi  votate 
într’o  zi.  La  Senat  însă  proiectul  prezentat  în  şedinţa 
ultimă  de  închidere  a  sesiunei,  litografiat  în  câteva 
^exemplare,  ca  să  nu  poată  lua  cunoştinţă  de  el  sena- 

torii,  mulţumită  vigilenţii  ierarhilor  ortodocşi  nu  a 
putut  fi  trecut.  De  aceea  „clarissimul"  profesor  şi 
deputat  Augustin  Popa  îşi  varsă  în  ziarul  „Unirea" 
din  Blaj  Nr.  14  din  1931  insultele  în  termini  ordinari 
la  adresa  Bisericii  ortodoxe  şi  a  ierarhilor  ei.  Cum 
se  potrivesc  aceste  inepţii  cu  apelul  de  „înţelegere 
frăţească"  din  ziarul  „Unirea"  dela  Blaj  Nr.  12  din 
21  Martie  a.  c.  cu  titlul  „Dacă  ne-am  sfătui?"  De 
aceea  nu  credem  că  se  va  putea  ajunge  la  o  înţe¬ 
legere,  până  nu  vor  dovedi  sinceritate  în  acţiunile 
lor  faţă  de  Biserica  noastră.  Am  înţelege,  daca  sar 
fi  adus  un  proiect  de  lege,  ca  să  se  vândă  din  re¬ 
zervele  de  stat  pământurile  necesare  tuturor  insti- 
tuţiunilor  ca :  spitale,  Academie,  biserici  etc.  cari  prin 
expropriere  au  ajuns  să  nu-şi  mai  poată  îndeplini 
misiunea ;  dar  să  vii  cu  un  proiect  de  lege  prin  sur¬ 
prindere  numai  pentru  o  singură  instituţie,  aceasta 
e  prea  multă  cutezanţă.  Şi  ne  miră  cum  dl  Ministru 
Mihalache  a  putut  face  jocul  iezuiţilor  ca  să  accepte 
şi  să  prezinte  acest  proiect  de  lege. 

Sapienţi  sat. 

* 

Bugetul  Ministerului  Cultelor  pe  anul  1931 
este  ilegal,  pentrucă  nu  respectă  nici  dispoziţiile 
legale  ale  art.  XXI  din  Legea  pentru  organizarea 
Bisericii  ortodoxe  române  şi  nici  Legea  pentru  sta¬ 
tutul  funcţionarilor  publici,  care  la  art.  I,  enumără 
şi  personalul  eclesiastic  în  şirul  funcţionarilor  publici, 
asigurându-le  drepturile  specificate  prin  acest  statut, 
care  la  art.  3  spune:  „nici  o  funcţiune  nu  poate  fi 
creiată  ori  desfiinţată,  decât  prin  legea  de  organizare 
sau  printro  lege  specială". 

Din  aceste  dispoziţiuni  clare  ale  legilor  suscitate 
rezultă  pe  deoparte,  că  personalul  eclesiastic  are 
să  se  bucure  de  aceleaşi  drepturi  dela  Stat,  de  cari 
se  bucură  funcţionarii  publici  ai  Statului,  iară  pe  de 
altă  parte,  că  prin  buget  nu  se  pot  desfiinţa  posturi. 

La  prima  vedere  cetitorii  ar  putea  crede,  că 
afirmaţiunile  de  mai  sus,  pornesc  dintr’o  exagerare 
sentimentală,  de  aceea  pentru  a  face  dovada  acestor 

afirmaţiuni  vom  lăsa  să  urmeze  cifrele  bugetare, 
pentrucă  elocvenţa  lor  e  mai  zdrobitoare  decât  orice 
pledoarie. 

La  comparaţiile  făcute  am  avut  în  vedere  numai 
proporţia  numerică,  pentrucă  situaţia  materială  a 
cultelor  şi  nevoile  lor  reale  nu  le  putem  cunoaşte  în 
deajuns.  In  ce  priveşte  situaţia  materială  a  cultelor 
neortodoxe,  şi  în  special  a  bisericii  catolice,  este 
îndeobşte  cunoscut,  că  ea  a  avut  moşii  întinse  de 
aproape  600.000  jugăre,  apoi  nenumărate  realităţi  şi 
considerabile  averi  mobile  în  valoare  de  miliarde, 
cu  cari  a  fost  înzestrată  din  belşug  de  statul  ungar, 
pentru  întinderea  propagandei  prozelitistice  între 
Românii  ortodocşi  şi  ‘pentru  spargerea  unităţii  sufle¬ 
teşti  a  lor.  Biserica  unită  a  fost  sprijinită  din  belşug 
în  veacul  XVIII  şi  XIX  şi  cu  pământ  şi  cu  bani.  Aşa 
eparhia  unită  din  Oradea  a  primit  139.857  jugăre 
pământ,  iar  cea  rom.-cat  189.719  jugăre. 

Conform  unei  statistici  ungare  din  1895  din 
moşiile  bisericeşti  revenea  la  rom.-cat.  1  jug.  la  6 
suflete,  la  uniţi  1  jugăr  la  7  suflete,  iar  la  ortodocşi 
1  jugăr  la  1777  suflete. 

(Va  urma).  Părintele  NICH1FOR. 


(SQ) 

CREDINŢA. 

Nu  şiiu  dacă  există  un  cuvânt  mai  des  repetat 
în  viaţa  religioasă  a  creştinilor  decât  verbul  «a  crede», 
cu  derivatele  lui.  II  întâlnim  în  sf.  Scriptură  peste 
tot,  îndeosebi  la  sf.  Apostol  PaveL  Acest  cuvânt 
pare  a  cuprinde  în  sine  chivotul  mântuirii  plămădit 
pe  malurile  Genezaretului  de  către  blândul  Isus  şi 
purtat  în  cele  patru  vânturi  ale  lumii  de  către  sf. 
apostoli  în  frunte  cu  Pavel  din  Tars.  El  parcă 
rezumă  toate  testamentele  lăsate  nouă,  scrise  cu 
sânge  şi  lacrimi  de  către  martirii  vremilor  trecute 
şi  ai  vremilor  de  azi.  întâlnim  acest  cuvânt  şi 
în  limbajul  nostru  zilnic,  exprimându-ne  cu  el  îndoiala 
şi  nesiguranţa  în  ceva.  De  câte  ori  repetăm  pe  zi 
fiecare,  expresiunea  „eu  cred!"  Ce  înseamnă  a  crede 
şi  ce  este  credinţa  ?  Fiecare  din  noi  şi-a  pus  aceste 
întrebări  mai  mult  ori  mai  puţin  făţiş  şi  fiecare  le-a 
dat  un  răspuns  adecvat  puterilor  sale.  Să  încercăm 
a  pătrunde  din  nou  în  sensul  acestui  cuvânt  spre 
a  stoarce  din  el  adevărul  şi  realitatea. 

Se  obişnueşte  a  opune  cuvântului  credinţă,  cel 
de  ştiinţă  şi  raţiune,  ca  şi  cum  conţinutul  lui  ar  fi 
contrarul  ştiinţii  ori  raţiunii.  Se  mai  confundă  conţinutul 
lui  cu  acela  al  încrederii,  speranţei,  fidelităţii;  şi  de 
aici  atâtea  greutăţi  în  câştigarea  noţiunii  despre 
credinţă. 

Ce  vrea  să  spună  Isus,  când  zice  femeii  în 
curgere  de  sânge:  „îndrăzneşte,  fiică:  credinţa  ta 
te-a  mântuit";  şi  învăţăceilor  neputincioşi  în  faţa 
celui  îndrăcit:  „de-aţi  avea  credinţă  cât  un  grăunte 
de  muştar,  aţi  zice  muntelui  acestuia:  mută-te  de 
aici  acolo  şi  sar  muta  şi  nimic  nu  var  fi  cu  nepu¬ 
tinţă11  [Mat.  17,  10].  Sau  când  zice  în  cuvântarea  de 

despărţire:  „cel  ce  crede  în  mine,  lucrurile  ce  fac 
eu  şi  acela  le  va  face“,  iar  lui  Toma:  „fericiţi, 
Tomo,  ceice  n’au  văzut  şi  au  crezut  ?* 

Undeva  la  distanţă  de  mii  de  chilometri  sa  în¬ 
tâmplat  un  fenomen,  întrun  loc  obscur,  nelăsând  nici 
o  urmă,  decât  imaginea  lui  depozitată  în  câteva  su¬ 
flete  ce  întâmplător  au  asistat  la  desfăşurarea  lui. 
Unul  dintre  asistenţi  ne  anunţă  şi  ne  descrie  întâm¬ 
plarea.  Noi  nu  o  mai  putem  percepe  cu  ale  noastre 
simţuri,  căci  timpul  a  luat-o  şi  a  dus-o  pentru  tot¬ 
deauna.  Raţiunea  nu  poate  să  şi-o  reprezinte  căci 
datele  îi  lipsesc,  singura  dovadă  e  vocea  acelui  sol. 
Şi  acum  întreb :  a  existat  acel  fenomen  ori  nu  ?  — 
Două  căi  ne  rămân  spre  a  spulbera  îndoiala,  pres- 
chimbându-o  în  ştiinţă  ori  neştiinţă:  calea  credinţei  şi 
aceea  a  necredinţei.  Dăm  asentimentul  nostru  spuselor 
acestui  sol,  privind  prin  prisma  sufletului  lui  şi  în¬ 
cepem  o  altă  judecată  în  care  fiecare  vorbă  de  a 
lui  e  un  argument,  fiecare  gest  o  autoritate:  iată 
că  acel  fenomen  ştim,  că  a  existat.  Ne  închidem 
sufletul  în  cadrele  raţiunei  noastre,  respingând  toate 
afirmaţiile  solului  ca  pe  nişte  sunete  fără  nici  o 
valoare :  iată,  că  nu  ştim  că  acel  fenomen  real,  care 
se  perpetuiază  în  câteva  suflete,  a  existat,  pentrucă 
sufletul  şi-a  astupat  fereastra  prin  care-1  poate  privi 

Credinţa  e  un  asentiment  dat  unei  cugetări,  o 
acceptare  de  către  întregul  nostru  suflet  a  unui 
lucru  ţinut  de  adevărat;  e  o  consimţire  a  spiritului 
nostru  la  realitatea  şi  existenţa  unor  idei,  fenomene, 
lucruri,  fără  a  le  percepe  realitatea  prin  simţuri  şi 
raţiune.  Sfântul  Apostol  Pavel  ne  defineşte  credinţa 
în  epistola  către  Evrei  cap.  11  zicând :  „credinţa  e 
siguranţa  fermă  în  lucrurile  nădăjduite  şi  dovedirea 
celor  nevăzute.  Prin  credinţă,  —  şi  nu  prin  argu¬ 
mente  ori  raţionamente,  —  cunoaştem  noi  că  lumea 
a  fost  făcută  prin  cuvântul  lui  Dumnezeu  şi  că  cele 
văzute  izvoresc  din  cele  nevăzute".  A  crede  în 
Dumnezeu  înseamnă  deci,  a-i  accepta  existenţa  cu 
toate  că  simţurile  nu-i  percep  fiinţa  ca  pe  a  unui 

obiect;  a  fi  convins  că  Ei  este,  a-1  vedea  peste  tot 
în  jurul  tău  şi  a-i  simţi  prezenţa  în  tine,  aducându-i 
în  zilele  negre  ale  păcatului  lacrimile  pocăinţei,  în 
ale  durerii  bucăţile  inimei  sfărâmate,  iar  în  cele  de 
bucurie  prinosul  sufletului  mulţumit,  cu  un  cuvânt 
a  te  da  Lui  aşa  cum  eşti  pentruca  el  să  te  redea 
aşa  cum  trebue  să  fii. 

Mulţi  din  zilele  de  azi  îmbibaţi  şi  fascinaţi  de 
rezultatul  ştiinţei,  înfumuraţi  de  puterea  raţiune! 
omeneşti  prin  care  sau  născocit  atâtea  lucruri,  smul¬ 
gând  câteva  crâmpeie,  din  forţele  imense  ce  ascunde 
natura  în  sânul  ei,  arată  nepăsare,  dispreţ,  sau  chiar 
scârbă  de  acest  fenomen  complex  numit  credinţă , 
pe  care  se  urzeşte  totuşi  cea  mai  mare  parte  din 
conştiinţele  noastre.  Credinţa  e  atitudinea  cea  mai 
firească  a  noastră  a  tuturora,  dela  copilul  care  în¬ 
cepe  să  înţeleagă  şi  până  la  înţeleptul  şi  filosoful 
ce  se  întreabă:  ce  este  dincolo  de  raza  de  lumină 
a  raţiunei  mele?  Ce  altceva  facem  zilnic  cu  toţii, 
când  cetim  o  carte  plină  de  afirmaţii  ingenioase,  un 
simplu  roman  ori  jurnalul  cu  veştile  lui  variate,  cu¬ 
lese  de  peste  tot  globul  pământesc,  decât  credem? 
Credinţa  e  începutul  şi  sfârşitul  goanei  noastre  după 
cunoştinţe;  cu  ea  începem  a  cunoaşte  şi  tot  cu  ea 
sfârşim.  Majoritatea  cunoştinţelor  cu  care  ne  mân¬ 
drim  şi  pe  care  le  etalăm  cu  gălăgie  au  intrat  în 
posesia  sufletului  nostru  prin  canalul  credinţei.  Câţi 
dintre  noi  au  verificat,  măcar  printr’o  singură  expe¬ 
rienţă,  sau  au  dedus  teoremele  matematice,  fizice  şi 
chimice  ori  proverbele  şi  maximele  cu  a  lor  înţelep¬ 
ciune  de  viaţă?  Cei  mai  mulţi  sunt  învăţăceii  unor 
dascăli,  partizanii  unor  şefi  şi  repetăm  cu  emfază 
ceeace  dascălul  ne  spune  şi  şeful  afirmase  mai 
înainte.  Iată  cunoştinţele  noastre !  Aşa,  că  ştiinţa  celor 
mai  mulţi  oameni  nu  e  decât  o  credinţă  în  credinţa 
altora,  dupăcum  a  zis  filosoful  Leibnitz.  Chiar  şi 
scepticul  cel  mai  fanabc,  care  de  toate  se  îndoieşte, 
crede,  adecă  e  convins  de  valoarea  motivelor  care 
îl  fac  să  se  îndoiască.  Viaţa  socială  şi  progresul  so¬ 
cietăţii  sunt  aşezate  pe  temelia  credinţi!,  a  credinţei 

că  semenii  cu  cari  venim  în  contact  zilnic  au  aceleaşi 
aspiraţii  şi  nevoi,  ale  credinţei  într’un  ideal  spre  care 
tinde  societatea  omenească.  Credinţa  e  ceva  ine¬ 
rent  firei  noastre  şi  credem  cu  toţii  dela  cel  mai 
primitiv  până  la  cel  mai  avansat  liber  cugetător,  primul 
că  fetişul  ce-1  poartă  are  putere  să-l  vindece  şi  să-l 
apere  de  boli  şi  calamităţi,  al  doilea  în  puterea  ra¬ 
ţiune!  sale  şi  a  semenilor  săi,  în  lumina  ce  radiază 
din  acea  raţiune  în  doctrinele  şi  doctoriile  pe  cari 
această  raţiune  le-a  născocit.  Prin  credinţă  ne  con¬ 
ducem  cu  toţii  in  această  viaţă,  pe  lângă  toată  ştiinţa 
imensă  din  lume,  care  nu-i  decât  un  strop  în  întu- 
nerecul  neştiinţei  ce  domneşte  în  jurul  nostru. 

Judecăţile  noastre  se  realizează  după  un  anumit 
şablon  determinat  de  simţurile  şi  puterea  noastră; 
cunoaştem  lucrurile  din  lume,  aşa  cum  le  cunoaştem, 
datorită  construcţiei  simţurilor  şi  sistemului  nostru 
de  judecată.  Dacă  simţurile  ar  avea  o  altă  construcţie, 
inteligenţa  o  altă  putere,  lumea  cu  lucrurile  şi  fe¬ 
nomenele  din  ea  ni  s’ar  părea  altcum.  Realitatea  ar 
fi  alta  pentru  noi,  precum  alta  este  realitatea  pentru 
furnica  ce  aleargă  în  jurul  muşuroiului  său  şi  alta 
e  pentru  elefantul  ce  cutreeră  pădurile  seculare. 
Alta  e  realitatea  pentru  un  sălbatec  din  singurătatea 
unei  insule  şi  cu  totul  alta  e  pentru  un  artist  euro¬ 
pean  cu  simţurile  ascuţite  şi  inteligenţa  cizelată  ge¬ 
neraţii  de-a  rândul.  Cine  ar  putea  să  afirme  că  lu¬ 
crurile  aşa  cum  le  cunoaştem  azi  sunt  realitatea 
însăşi,  şi  că  mâine  nu  va  veni  un  altul  să  ne  spună 
că  universul  acesta  nu-i  aşa  cum  noi  îl  cunoaştem, 
ci  e  ceva  mai  mult,  ori  mai  puţin  ?  Cunoaşte  cineva 
din  noi  esenţa  şi  fiinţa  lucrurilor?  Noi  cunoaştem 
numai  aparenţa  lor,  fenomenul.  In  fine,  în  afară  de 
cadrul  sistemului  nostru  de  judecată,  cu  axiomele 
şi  legile  lui  de  gândire,  nu  poate  să  existe  un  alt 
cadru  mai  larg,  cu  alte  legi  şi  axiome?  Va  putea 
afirma  cineva  serios  că  există  numai  ceeace  sim¬ 
ţurile  percep  şi  raţiunea  ne  arată?  Lumea  cunos¬ 
cută  şi  concepută  de  noi  e  un  strop  numai  din  com¬ 
plexul  variat  al  lumei  întregi.  Intunerecul  din  lumea 

fizică-materială  şi  din  cea  psihică  ne  copleşeşte  încă 
în  lung  şi  lat,  în  adâncimi  şi  înălţimi!  Dovada  con¬ 
cretă  sunt  noile  invenţii,  ce  ies  la  lumină.  Oare 
acele  fenomene,  legi  fizice,  sau  psihice,  ce  la  un 
moment  dat  se  ridică  din  întunerec,  n’au  existat  ele 
şi  înainte,  plutind  în  lumea  necunoscutului? 

In  om  există  nevoia  de-a  cunoaşte  cât  mai  mult. 
Prin  simţuri  şi  raţiune  el  nu-şi  poate  satisface 
această  nevoie  decât  într’o  măsură  foarte  mică  şi 
pe  deplin  nu  o  va  putea  satisface  nicicând,  căci 
cu  cât  cunoaştem  mai  mult,  cu  atât  vedem  că  cercul 
întunecat  al  neştiinţei  noastre  se  măreşte.  Pentru  a 
ne  satisface  această  nevoie  naturală,  mai  există 
însă  o  altă  cale,  cu  mult  mai  directă :  calea  credinţei , 
tot  atât  de  îndreptăţită  ca  şi  a  simţurilor  şi  a  ra- 
ţiunei,  căci  dupăcum  am  văzut  s  ar  putea  zice  că  e 
aproape  unica  cale  prin  care  se  câştigă  cunoştinţele. 

Pe  lângă  adevărurile  ştiinţifice,  cum  sunt  cele 
fizico-chimice,  demonstrate  şi  experimentate  de  către 
simţuri  şi  raţiune,  sau  cele  istorice  scoase  din  do¬ 
cumente,  ori  cele  psihologice,  morale  şi  sociale  măr¬ 
turisite  de  conştiinţa  noastră,  mai  sunt  şi  adevăruri 
religioase  întemeiate  pe  experienţa  intimă  a  con¬ 
ştiinţei,  a  inimei  şi  a  întregii  noastre  vieţi  sufleteşti. 
Pentru  a  le  poseda  e  natural  să  avem  nevoie,  ca 
pentru  toate  adevărurile,  să  fim  introduşi  şi  păziţi 
în  ele  cu  toţii,  cei  instruiţi  ca  şi  cei  ignoranţi,  cei 
înţelepţi  ca  şi  cei  mediocri ;  avem  nevoie  ca  alţii  să 
ni  le  arate  şi  împărtăşească,  iar  noi,  să  ne  deschidem 
sufletul,  acordându-le  un  loc  în  viaţa  noastră,  să  le 
acceptăm  cu  toată  zvârcolirea  manifestată  de  sim¬ 
ţuri  şi  raţiune  în  contra  lor.  Ele  sunt  ca  nişte  fii 
adoptivi,  cărora  fiii  legitimi  nu  vreau  a  le  recunoaşte 
egalitatea  la  moştenire,  căci  naşterea  lor  de  fraţi 
s’a  întâmplat  altcum  decât  a  acestora. 

Adevărurile  despre  Dumnezeu,  mântuire,  suflet 
şi  nemurirea  lui  —  adevărurile  religioase  —  sunt 
propoveduite  de  către  Biserică,  sunt  întemeiate  pe  do¬ 
cumente  istorice,  experimentate  de  generaţii  şi  trăite 
în  conştiinţa  martirilor  şi  sfinţilor ;  ele  sunt  frământate 

din  aluatul  cel  mai  intim  şi  mai  universal  al  omului, 
din  sentiment.  Domeniul  acestor  adevăruri  e  dincolo 
de  hotarul  simţurilor,  în  afară  de  cadrul  sistemului 
nostru  de  gândire,  aşa  că  înzadar  căuta-vom  noi 
prin  simţuri  şi  raţiune  a  le  justifica!  Deschizătura 
prin  care  ele  îşi  trimit  imaginea  în  sufletul  nostru 
e  credinţa.  „Dedesuptul  naturii,  în  fundul  cercurilor, 
e  ceva  obscur  ceva  misterios  pe  care  necesitatea 
şi  raţiunea  îl  proclamă  şi  pe  care  nu-1  vede  decât 
numai  credinţa,  acest  ochiu  al  sufletului  omenesc". 1 

Credinţa  creştină  este  deci  o  convingere  fermă, 
că  învăţăturile  propovăduite  de  Isus  Hristos  şi  apoi 
de  sfinţii  apostoli  şi  prin  ei  de  către  Biserică  — 
învăţături  despre  persoana  Mântuitorului,  despre 
Dumnezul  cel  adevărat,  despre  om  şi  societatea 
omenească  —  sunt  adevăruri  şi  realităţi  cari  îşi  au 
existenţa  întocmai  ca  şi  discul  soarelui  în  miez  de 
noapte,  cu  toate  că  ochiul  nu  le  vede,  urechea  nu  le 
aude  şi  raţiunea  de  multe  ori  nu  le  poate  concepe. 
Credinţa  femeii  în  curgere  de  sânge  e  o  convingere 
fermă  că  Isus  e  doctorul  care  poate  să  o  vindece. 
Ea  este  o  dâră  de  lumină  ce  ne  duce  privirea  — 
prin  întunerecul  din  jurul  nostru  —  departe  în  alte 
sfere,  arătându-ne,  ca  pe  un  film  realităţi  din  alte 
lumi,  capturându-ne  şi  fixându-ne  mersul  oblu,  spre 
acele  realităţi.  Pentru  celce  crede  nevăzutul  este 
realitate  şi  văzutul  aparenţă.  Prin  credinţă  Noe  a 
văzut  lucruri  ce  nu  se  vedeau  încă,  potopul  şi  co¬ 
rabia  mântuirii. 

Ca  picătura  de  soluţie  ce  colorează  întregul 
lichid  dintr’un  vas,  credinţa  dă  colorit  întregei  vieţi, 
stârneşte  şi  conduce  aproape  la  toate  acţiunile  noastre. 
Credem,  că  mâine  va  ploua,  sau  credem  că  lingu¬ 
şirea  e  un  bine,  acţionăm  conform  acestor  credinţe. 
Credem,  că  Dumnezeu  există  şi  că  El  ne  vede  până 
şi  în  gândul  nostru  şi  că  El  ne  cere  iubire,  precum 
El  ne-a  dat  când  şi-a  trimis  pe  Fiul  Său ;  credem,  că 
Evanghelia  e  calea  ce  duce  la  mântuire  şi  fericire, 
suntem  convinşi  de  toate  acestea,  acţiunile  noastre 

1  Lamartine:  Poesies  p.  197. 

vor  fi  potrivite  cu  această  credinţă  şi  cu  totul  altele 
decât  ale  celorce  zic,  că  Dumnezeu  e  o  ficţiune,  că 
Xsus  e  o  poveste.  Credinţa  e  o  condiţie  principală 
a  acţiune!  omeneşti.  „Omul  ce  vrea  să  acţioneze  ca 
om,  îşi  propune  un  scop ;  după  îndrăsneala  şi  puterea 
credinţei,  acest  scop  e  un  ideal  mai  mult  ori  mai 
puţin  înalt  şi  mai  mult  ori  mai  puţin  deosebit  de 
realitate1'.1  „Credinţa  l-a  făcut  pe  Avram  să-şi  jert¬ 
fească  pe  unicul  copil,  pe  Isac ;  el  credea  că  Dum¬ 
nezeu  are  puterea  să-l  ridice  şi  din  morţi  şi  că 
ceeace  a  făgăduit  va  realiza".  Iată  pentruce  ne  este 
destul  o  credinţă  cât  un  grăunte  de  muştar  spre  a 
muta  munţii  din  loc  şi  iată  pentru  ce  acela  care 
crede ,  va  face  şi  lucrurile  pe  care  le  făcea  Isus. 

Credinţa  religioasă  ce  poartă  pe  Dumnezeu  în 
ea,  nu  e  numai  o  ideie  abstractă,  ci  o  putere  ce 
vindecă,  mângăe  şi  creiază.  Credinţa  şi  raţiunea 
sunt  două  chei  tot  aşa  de  autentice,  de  care  dispunem 
pentru  a  deschide  cu  ele  comorile  universului.  Omul 
foloseşte  raţiunea  şi  ştiinţa,  dar  trăieşte  şi  din  credinţă. 
Ea  e  hrana  cea  mai  abudentă  a  vieţii  noastre.  „Viaţa 
socială  nu  se  poate  mulţumi  cu  datele  ştiinţei,  ea  are 
nevoe  pentru  a  fi  înaltă  şi  fecundă  de  devota¬ 
mentul  individului  şi  de  credinţa  lui  în  legile  ome¬ 
neşti  în  interesul  general  şi  dreptate.  Ea  îi  cere  supu¬ 
nere,  abnegaţie,  sau  la  nevoie  chiar  viaţa.  Ori,  nici 
odată  ştiinţa  nu  poate  procura  individului  argumente 
convingătoare  de  a  se  supune  şi  a  se  sacrifica".2 

Prin  credinţă  Enoh,  a  fost  ridicat  Ia  cer,  pentruca 
el  să  nu  vadă  moartea;  tot  prin  ea  ne  vom  ridica 
şi  noi  cu  toţii  şi  vom  primi  dovada,  că  suntem  plăcuţi 
Lui  Dumnezeu;  căci  fără  credinţă  e  cu  neputinţă  a 
plăcea  lui  Dumnezeu.  „Fericiţi  ceice  nu  au  văzut 
şi  au  crezut".  traian  baciu. 

1  Doutroux:  Science  et  Religion  p.  363. 
5  E.  Boutronx :  op  cit.  p.  233. 


O  EXPLICAŢIE. 

—  IN  LOC  DE  PREFAŢĂ  — 

Luna  trecută,  am  avut  prilejul  să  văd  câteva 
documente  de  valoare  incontestabilă  pentru  trecutul 
nostru  bisericesc  şi  românesc,  în  arhiva  veche  a 
protopopiatului  ortodox  din  Lugoj. 

Unul  dintre  acelea,  aflător  în  original  românesc 
şi  sârbesc,  provenind  dela  mâna  episcopului  Iosif 
Ioanovici-Şacabent  al  Vârşeţului,1  se  publică  în 
paginile  ce  urmează,  copiat  de  P.  C.  Sa  Pr.  Petru 
Olde,  profesor  în  Lugoj. 

Am  socotit  că  e  bine  să  se  publice  acest  do¬ 
cument,  ca  o  dovadă  de  grija  ce  o  puneau  episcopii 
sârbeşti  —  cari  nu  toţi  erau  „sârbi"  şi  „răi",  cum 

*  După  petiţia  dela  1814  a  Românilor  din  eparhia  Aradului  cătră 
împăratul,  de  a  li  se  da  episcop  român,  ni  se  dau  următoarele  informaţii 
despre  ceie  două  episcopii  ortodoxe  din  Banat:  Episcopia  Timişorii  avea 
10  protopopiate,  cu  287  comunităţi  matere.  Dintre  acestea,  numai  singur 
protopopiatul  Chichinda,  cu  17  parohii,  e  locuit  exclusiv  de  Sârbi;  iar 
protopopiatul  Cenadului  şi  cel  al  Becicherecului-mare  cu  40  parohii,  sunt 
mixte,  adecă  cu  Români  şi  Sârbi;  restul  îi  formează  comunităţile  curat 
româneştii  —  Iar  în  eparhia  Vârşeţului,  cu  6  protopopiate,  sunt  239  pa¬ 
rohii  şi  19  filiale,  şi  numai  singur  protopopiatul  Vârşeţului  era  locuit  şi 
de  Sârbi  pe  lângă  Români.  Evident,  Românii  formau  majoritatea  absolută 
a  credincioşilor  acestor  eparhii,  cu  chiriarhi  sârbi. 

Limba  de  corespondenţă  oficială  era  cea  românească  cu  comunităţile 
româneşti,  şi  cea  sârbească  cu  cele  sârbeşti,  ori  amândouă  în  cazuri  de 
populaţie  mixtă.  Dovadă  „îndreptarea11,  ce  publicăm,  scrisă  în  original  ro¬ 
mânesc  şi  altul  sârbesc.  Dovadă,  mai  departe,  „protocoalele"  circulărilor, 
trimise  dela  episcopii  comunităţilor  bisericeşti.  Intre  aceste  colecţii,  ce  am, 
există  un  exemplar,  din  care  se  vede  că,  spre  deosebire  de  practica  limbei 
oficiale  româneşti  pentru  Românii  aflători  sub  „Sârbi",  episcopia  unită 
dela  Oradea  introduse  limba  ungurească  în  corespondenţa  sa  cu  comunele 
româneşti  din  judeţul  Aradului,  captate  la  „unaţie"  în  1634.  E  cazul  epis¬ 
copului,  mai  apoi  şi  baron,  Vasile  Erdelyi,  şi  al  comunei  Selăgeni  ş.  a. 

i-a  timbrat  o  anumită  istoriografie  românească  — 
pentru  cultivarea  şi  buna  îndrumare  a  clerului  pa¬ 
storal  subordonat. 

Deci,  avem  de  a  face,  întâi  de  toate,  cu  un  do¬ 
cument  pentru  istorie.  Dar  citirea  acestei  „îndreptări" 
de  odinioară  cătră  preoţii  români  şi  sârbi  din  eparhia 
Vârşeţului,  poate  să  fie  de  un  bun  folos  şi  celor 
de  astăzi,  întrucât  tratează  chestiuni  de  folos  practic 
bisericesc,  cu  privire  la  buna  ordine  în  viaţa  bise¬ 
ricească  şi  la  disciplina  duhovnicească. 1 

Episcopilor  „sârbeşti"  din  trecutul  nostru  comun 
cu  ierarhia  sârbească  —  mai  corect  s’ar  putea  pune: 
ierarhie  comună,  sârbo-românească  —  li  se  fac 
multe  recriminări.  Vor  fi  ele  şi  îndreptăţite,  dacă  le 
vom  privi  prin  prisma  intereselor  naţionale  româneşti 
dela  începutul  veacului  trecut,  pe  cari  Sârbii  nu 
voiau  să  le  satisfacă,  dintr’un  orgoliu  naţional  sâr¬ 
besc  şi  pentru  unele  cochetării  ale  Românilor  cu 
catolicismul,  dela  care  se  nădăjduia,  prin  „unaţie", 
o  salvare  naţională  şi  o  scăpare  de  sub  Sârbi.  Dar 
nimeni  nu  va  putea  tăgădui  nici  mâna  tare  a  ie¬ 
rarhiei  «sârbeşti»,  de  a  ne  fi  scăpat  din  ghiarele  po¬ 
liticei  de  catolicizare  în  întreg  cursul  veacurilor 
XVIII  şi  XIX,  până  la  ieşirea  de  sub  Sârbi  la  1864. 

Mai  mult  chiar:  ierarhii  „sârbeşti",  ca  acel 
episcop  Sinesie  Jivanovici  dela  Arad,  din  jumătatea 
veacului  XVIII,  care  ţinea  legătură  frăţească  cu 
episcopul  Grigorie  dela  Râmnic,  au  îngăduit  să  intre 
în  Banat  şi  Crişana,  şi  chiar  au  cerut  cărţi  româ¬ 
neşti  de  peste  Munţi  pentru  clerul  românesc.  E  in¬ 
teresant  cazul  cărţii  despre  „Preoţie",  tipărită  la 
Râmnic  [1749],  pe  care  Academia  Română  o  are 
numai  într’un  exemplar  defectuos  şi  pe  care  epis¬ 
copii  „sârbi"  ai  Aradului  o  împărţeau  gratuit  preo- 

1  Năzuinţe  rigoriste,  de  acest  fel,  se  remarcă  mai  târziu  şi  din  partea 
episcopului  losif  Putnic,  român  de  origine,  al  Pacraţului,  ca  administrator 
al  eparhiei  vacante  dela  Arad.  Ieşirea  pe  teren  împotriva  scăderilor  din 
viaţa  clerului  e  nota  de  laudă  a  episcopilor.  Reţinem  însă,  că  nici  clerul 
altor  confesiuni  nu  avea  atitudini  mai  frumoase,  deşi  avea  mai  multe 
şcoale  de  cultivare,  decât  clerul  ortodox. 

ţilor  români.  Aşa  făcea  d.  ex.  episcopul  Pahomie 
Cnezevici  (1770 — 83],  când  dăruia  exemplarul,  pe 
care-1  deţin,  lui  popa  Vasilie  din  Cociuba  [Bihor], 
cum  el  o  spune  însuşi,  că  i  l-a  dat  „preasfinţitului 
Domn  Pahomie  când  m’au  hirotonit  preot  în  Arad“. 
Această  pvopoueduive  de  carte  românească 1  —  ce 
avea  precedente  mult  mai  vechi  de  pastorale  şi  de 
circulări  administrative  şi  chiar  singhelii  româneşti 
emise  de  episcopii  Aradului  pe  la  începutul  veacului 
XVIII.  Chiar  era,  se  vede,  numai  o  urmare  a 
unor  obişnuinţi  bisericeşti-culturale  româneşti  mai 
vechi ,  de  cari  se  încopcia  în  mod  organic  limba  ro¬ 
mânească  oficială ,  alături  de  cea  sârbească,  şi  în 
viaţa  administrativă  şi  pastorală  de  sub  „Sârbi11, 
din  veacul  al  XlX-lea.  Aşa  ajungem  şi  la  remarca¬ 
bila  „îndreptare11,  scrisă  în  două  limbi,  a  episcopului 
losif  dela  Vârşeţul2  de  acum  o  sută  de  ani.  Deci, 
şi  mai  mult  se  cuvenea,  ca  lucrarea  folositoare  a 


1  Câtă  deosebire,  din  punct  de  vedere  românesc,  între  aceşti  epis¬ 
cop i  « sârbeşti >  —  cari  ei  înşişi  făceau  legături  de  carte  cu  fraţii  de  peste 
Carpaţi  şi  primeau,  bucuroşi,  tipărituri  bisericeşti  dela  Râmnic  şi  Buzău  şi 
Bucureştii  veacului  XVIII —  şi  între  episcopii  unit  fi  ai  Ardealului,  cari, 
pe  urmele  sperjurului  mitropolit  Atanasie,  care  s’a  lăpâdat  de  mitropolitul 
din  Bucureşti  şi  de  Voevozii  Munteniei,  prigoneau  pe  oricine  mai  finea 
la  acele  legături  cu  fraţii  din  Principate,  precum  şi  cărţile  rituale  venite 
de  peste  Munţi. 

4  Printre  preoţii  noştri  mai  circulau  şi  alte  publicaţii  româneşti  de 
acelaş  caracter  cu  „îndreptarea"  dela  Vârşeţ,  ca  de  ex.  « Preoţia  sau  în¬ 
dreptarea  preoţilor»,  tradusă  de  Dascălul  Radu  Duma,  cântăreţul  bisericii 
Braşovului  (tipărită  în  Sibiu,  1789],  din  limba  grecească  şi  slavonească 
de  pe  lucrarea  patriarhului  Calinic  al  Constantinopolului,  cu  încuviinţarea 
consistorului  ortodox  dela  Sibiu.  Ea  a  ajuns  până  pe  valea  Murăşului,  la 
mâna  preotului  Vasile  Dumitreanu  din  Odvoş  (1843J.  în  raionul  ierarhiei 
„sârbeşti".  Dar  şi  însăşi  ierarhia  aceasta  îşi  avea  publicaţii  similare  pentru 
preoţii  săi  români.  E  cazul  tipâriturei  Arhiereasca  învăţătură  de  nou  sfin¬ 
ţitului  Preot,  când  primeşte  zălogul  cel  Sfânt,  din  pravilele  Sfinţilor  Apo¬ 
stoli  şi  ale  Sfinţilor  Părinţi  scoasă,  t  părită  în  Buda,  la  1831.  —  Cele 
două  exemplare,  ce  Ie  am,  poartă  semnătura  originală  a  episcopului  Maxim 
Mânui  ovici  dela  Vârşeţ,  trecut  mai  apoi  la  Timişoara,  şi  administrator  al 
eparhiei  vacante  dela  Arad,  în  care  calitate,  prin  stăruinţele  sale  pentru 
ortodoxie  în  luptele  împotriva  asaltului  episcopului  unit  dela  Orade  Samuil 
Vulcan,  a  scris  o  pagină  de  glorie  în  istoria  eparhiei  Aradului.  Pentru 
mai  bun  efect,  episcopul  Maxim  distribuia  „învăţătura"  sa  noilor  preoţi, 
sub  semnătură.  Aşa  dă  un  exemplar  din  reşedinţa  sa  dela  Vârşeţ,  în  8 
Octomvrie  1832,  preotului  Nicolae  Feir  din  Şiad  [Bihor],  iar  la  3  August 
1835,  dădea,  din  reşedinţa  sa  dela  Timişoara,  alt  exemplar  preotului  Ioan 
Scheîegia  din  Lipova.  Lucruri  mici,  desigur,  dar  cu  destul  de  mare  înţeles 
pentru  atunci  şi  pentru  acum  chiar. 

episcopului  losif  şi  munca  de  copiere  întâmplătoare 
a  Părintelui  profesor  să  vadă  lumina  tiparului. 

Şi  aş  dori,  din  parte-mi,  din  tot  sufletul  — 
ceeace  de  altfel  o  şi  nădăjduiesc  —  ca  această 
osteneală  a  unei  tinere  puteri  de  muncă  să  fie 
numai  un  început,  într’o  direcţie  de  activitate,  în 
care  P.  C.  Sa  —  cum  m’am  convins  —  stărue  cu 
pasiune  ce  dă  nădejdi  bune. 

Cu  prilejul  publicaţiei  de  faţa  —  care  se  tipă¬ 
reşte  şi  pentru  îndemnarea  altor  osârduitori  preoţi 
la  muncă  de  acest  fel  —  atrag  atenţia  asupra  acelor 
Potrocoale  sau  colecţii  a  «tirculărilor»  pornite  dela 
episcopiile  ort.  a  Vârşeţuîui  şi  Timişorii,  cari  se 
mai  găsesc  pe  la  parohiile  româneşti,  ieşite  din  legă¬ 
tura  ierarhiei  comune  cu  Sârbii  la  1864  şi  mai 
târziu.  Acele  circulare  sunt  astăzi  aproape  singurele 
izvoare  de  informaţie  pentru  istoria  noastră  biseri¬ 
cească  din  aceea  vreme,  —  după  ce  arhiva  episco- 
pească  dela  Vârşeţ  a  rămas  în  Jugoslavia  lărgită 
peste  o  parte  din  Banatul  nostru,  şi  dupăce  arhiva 
similară  dela  Timişoara  a  fost  dusă  în  Jugoslavia, 
când  episcopul  sârb  de  acolo  şi-a  mutat  sediul.  Şi 
atunci,  lucru  firesc,  eu  î-aş  dori  atât  Părintelui  P. 
Olde,  cât  şi  altora,  multă  izbândă  în  găsirea  şi  co¬ 
pierea  unor  asemenea  colecţii  de  circulări  dela 
menţionatele  episcopii  cătră  preoţi  şi  parohii. 

Şi-aş  mai  putea  adăuga  un  cuvânt:  Copieri  de 
felul  acesta  de  prin  colecţiile  circularelor  epis¬ 
copiilor  ortodoxe  bănăţene,  sar  potrivi  de  minune 
să  fie  colecţionate  într  o  publicaţie  comună  cu  do¬ 
cumentele  de  acelaş  fel,  provenite  de  pe  teritorul 
episcopiei  Aradului,  din  cari  cunosc  şi  chiar  am 
interesante  specimene  pentru  luminarea  trecutului 
nostru  românesc  şi  bisericesc. 

Incheiu:  Să  ni  trăiască  toţi  câţi  se  vor  strădui 
în  acest  sens,  pe  cari  aş  dori  să-i  ştiu  de-aproape, 
aşa  cum  —  dela  prima  întâlnire  chiar  —  m  a  apro¬ 
piat  de  sine  şi  părintele  P.  Olde,  prin  munca  sa. 

Arad,  15  Aprilie  1931.  Dr  GH  quhandu. 

ACŢIUNEA  CATOLICĂ  ŞI  ORTODOXIA  ACTIVĂ,  de  Dr. 
Grigorie  Gh.  Comşa,  episcopul  Aradului.  Tipografia  diecezană 
Arad.  Pag.  56,  preţul  Lei  15. 

Continuându-şi  opera  de  desluşire  a  misionarismului  activ, 
în  toate  direcţiile  vieţii  bisericeşti,  P.  S.  episcop  Grigorie  ti¬ 
păreşte  o  nouă  broşură.  In  paginile  ei  prime  alătură  activismul 
bisericii  catolice,  organizat  in  aşa  numita  „acţiune  catolică",  cu 
felul  cum  se  organizează  activitatea  creştinismului  nostru  or¬ 
todox  în  societăţi  şi  asociaţii,  menite  a  pogorî  Evanghelia,  cu 
principiile  ei  călăuzitoare,  în  viaţa  de  toate  zilele. 

Mânecând  din  constatarea  năvalei,  pe  care  o  dau  catoli¬ 
cismul  şi  sectarismul  asupra  Bisericii  ortodoxe,  cu  forţe  nenu¬ 
mărate,  organizaţi  şi  concentraţi  în  acţiunile  lor,  cere  să  nu 
mai  lucrăm  nici  noi  la  voia  întâmplării,  ci  să  iniţiem  activismul 
ortodox  unitar. 

Ca  un  fel  de  introducere,  broşura  expune  acţiunea  cato¬ 
lică,  cu  istoricul  şi  activitatea  ei  de  acum,  ce  tinde  a  se  de¬ 
săvârşi  pretutindenea,  până  unde  ajunge  raza  de  influenţă  a  ca¬ 
tolicismului.  Aşa  s’a  organizat  şi  la  catolicii  de  rit  grecesc,  de 
printre  noi,  în  „Asociaţia  generală  a  Românilor  uniţi,  A.  G.  R.  U. 

In  a  doua  parte  a  broşurii  se  dau  îndemnuri  şi  orientări, 
pentru  organizarea  vieţii  active,  religioase  şi  culturale  în  Bise¬ 
rica  noastră.  Se  stărue  pentru  organizarea  tineretului,  a  bărbaţilor 
şi  femeilor,  în  societăţi  şi  asociaţii  cu  caracter  ortodox  şi  mi¬ 
litant.  Se  ocupă  de  Oastea  Domnului,  de  Misiunile  religioase 
pentru  popor,  de  Cursurile  de  catehizare,  de  Sfatul  păcii,  de 
Comitetele  misionare,  de  Biserică  în  raport  cu  cultura,  dând  şi 
proiect  de  statute  pentru  o  casă  culturală  ortodoxă.  Şi  pe  te¬ 
meiul  acestor  expuneri  scoate  concluzii  şi  nădejdi  legitime. 

Slujitorii  sfintelor  noastre  altare  au  în  această  broşură  de 
îndemn  şi  orientare,  un  mic  manual  de  sprijin  în  chemările  pa- 
storaţiei  practice.  arhim.  p. 


CRONICA. 

f  PREOTUL  ANGHEL  PÂRVĂNESCU.  Cu  câteva  săptă¬ 
mâni  înainte  s’a  stins  din  viaţă  preotul  distins  şi  iscusitul  publicist 
Anghel  Pârvănescu  dela  Craiova.  Trecerea  lui  la  cele  vecinice 
s’a  petrecut  în  chip  năpraznic,  poate  pentruca  durerea  celor 
ce  rămân  să  fie  cu  atât  mai  mare.  Căci  adormitul  întru  Domnul 
a  fost  unul  dintre  cei  mai  vrednici  slujitori  ai  sfintei  noastre 
Biserici. 

Cu  o  dărnicie  fără  seamăn  şi-a  risipit  entuziasmul  şi  pri¬ 
ceperea  ori  unde  i  s’a  îmbiat  prilej :  la  altar,  la  şcoală,  în  so¬ 
cietate,  în  presă. 

.  Fără  să  facă  gălăgie  stearpă  în  jurul  propriei  sale  persoane, 
a  ştiut  totuşi  prin  muncă  pricepută  şi  harnică  să-şi  impună 
vrednicia  care  l-a  suit  de  tinăr  (era  numai  de  treizeci  şi  câţiva 
de  ani  1)  ia  demnităţi  împreunate  cu  sarcini  grele.  In  timpul  din 
urmă  a  fost  directorul  seminarului  superior  din  Craiova  şi  pre¬ 
şedintele  societăţii  preoţeşti  „Renaşterea",  din  eparhia  Râm¬ 
nicului. 

A  murit  sărac.  Nici  nu  se  putea  altfel.  Pentrucă  modesta 
agoniseală  zilnică  o  cheltuia  pe  cărţi  —  ca  orice  cărturar  pa¬ 
sionat  după  belşugul  duhovnicesc. 

II  deplâng  o  soţie  iubitoare  şi  trei  copilaşi.  II  jelesc  săracii, 
cărora  ie-a  fost  un  preţios  şi  creştinesc  părinte.  II  vor  pomeni 
prietinii,  cărora  le-a  fost  totdeauna  un  devotat  tovarăş  ia  sfat 
şi  la  treabă.  Şi-i  vom  păstra  o  recunoscătoare  amintire  noi,  cei 
dela  această  revistă,  căreia  i-a  fost  un  distins  colaborator. 

Dumnezeu  sâ-i  răsplătească  ostenelile  cu  fericirea  bunilor 
ostaşi  ai  lui  Hristos.  N.  C. 

* 

ADUNĂRILE  EPARHIALE.  în  dumineca  Samarinencii  s’au 
întrunit  la  reşedinţele  episcopeşti  adunările  eparhiale  din  Mi¬ 
tropolia  Ardealului.  Reprezentanţii  clerului  şi  ai  poporului  au 
avut  prilejul  să-şi  câştige  o  clară  orientare  asupra  vieţii  bise¬ 
riceşti  din  ultimul  an  şi  să  contribue  la  îndrumarea  înţeleaptă 
din  viitor  a  instituţiei  sacre. 

Adunările  s’au  deschis  în  atmosfera  solemnă  prilejită  de 
constatarea  îmbucurătoare  a  restauraţiei  monarhice, 

Pe  cât  de  entuziast  şi  unanim  au  salutat  adunările  epar¬ 
hiale  evenimentul  urcării  pe  tron  a  M.  S.  Carol  II,  pe-atât  de 
energic  şi  unanim  a  fost  şi  protestul  ridicat  de  aceleaşi  adunări 
împotriva  guvernului  trecut,  care  a  tratat  aşa  de  maşter  Bise¬ 
rica  strămoşească. 

Şi  cu  cât  temeiurile  acestui  protest  au  fost  mai  cunoscute 
de  toată  lumea,  cu  atât  indignarea  a  fost  mai  justă.  Căci  în- 
tr’adevăr,  ceeace  guvernul  trecut  a  făcut  cu  Biserica  ortodoxă, 
în  materie  de  nedreptăţire,  întrece  orice  limită.  Guvernarea  na- 
ţional-ţărănistă  va  trece  în  istorie  ca  o  epocă  de  urgie  pentru 
Biserica  „dominantă”.  (E  tragic,  că  după  indicaţiile  ce  le  avem 
nu  dela  actuala  cârmuire  putem  nădăjdui  îndreptarea  tratamen¬ 
tului  de  care  Biserica  noastră  s’a  bucurat  —  vorba  vine!  — 
din  partea  statului.  Ce  fericiţi  am  fi,  să  rămânem  de  minciună 
cu  desnădejdea  noastră!) 

încolo,  rapoartele  consiliilor  eparhiale  au  arătat  —  spre 
bucuria  noastră  —  că  viaţa  bisericească  se  desfăşoară  normal : 
mizeria  materială  a  celor  mai  mulţi  slujitori  ai  altarului  n'a  fost 
în  stare  să  le  micşoreze  entuziasmul  pastoral.  Pe  de  altă  parte, 
împotriva  crizei  generale  jertfelnicia  credincioşilor  noştri  s’a 
arătat  în  numeroasele  donaţii  ce  s’au  făcut  pentru  Biserică  şi 
în  anul  trecut. 

Intr’un  timp  în  care  gazetele  şi  palavragiii  nu  găsesc  cu¬ 
vinte  decât  pentru  a  sublinia  scăderi  —  reale  sau  imaginare  — 
din  viaţa  noastră  eclesiastică,  e  bine  să  ne  bucurăm  de  unele 
constatări  făcute  cu  prilejul  adunărilor  eparhiale. 

NECULCE. 


(9S) 


205 


NOTE  ŞI  INFORMAŢII. 

PĂRINTELE  protopop  Vasile  Stoicanea  a  publicat  într’un 
număr  recent  al  „Tel.  Rom.1'  un  articol  elogios  ta  adresa  dlui 
N.  Iorga,  preşedintele  consiliului  de  miniştri.  Subliniând  calită¬ 
ţile  escepţionale  ale  marelui  apostol  cultural  al  neamului.  P.  C.. 
Sa  îşi  exprimă  credinţa  că  guvernarea  dlui  Iorga  va  li  mai  în¬ 
ţeleaptă  şi  deci  mai  rodnică  pentru  ţară  şi  —  implicit  —  pentru 
Biserica  noastră,  decât  guvernările  anterioare.  „Avem  cea  mai 
poruncitoare  datorie  —  scrie  părintele  V.  Stoicanea  —  să  spri¬ 
jinim,  fiecare  în  cercul  lui,  pe  profesorul  Iorga,  pentru  dragostea 
ce  ni-a  dovedit  şi  pentru  nădejdile  mântuitoare  ce  le  legăm  de 
cârmuirea  sa“. 

De  perfect  acord  cu  părintele  V.  Stoicanea  şi  cu  toţi  fiii 
luminaţi  ai  naţiei,  în  ceeace  priveşte  calităţile  escepţionale  ale 
actualului  preşedinte  de  consiliu  —  să  ni  se  îngăduie  totuşi  o  ne¬ 
dumerire  :  Ce-o  îi  având  dl  N.  Iorga  cu  Biserica  noastră  de  n’a 
găsit  de  cuviinţă  să  spună  măcar  o  vorbă  legănată  despre  ea 
în  discursul  său  programatic  deîa  începutul  guvernării?  Ce-o  fi 
având  dl  Iorga  cu  preoţii  noştri  pe  care-i  numeşte  prefecţi  pen- 
truca  după  o  săptămână  să-i  revoce?  Ce-o  îi  având  dl  Iorga 
cu  întreaga  noastră  preoţime,  căreia  i-a  adresat  într’o  singură 
lună  două  pastorale,  îndemnându-o  sa  nu  se  dedea  la  tulburări  — 
ca  şi  când  această  preoţime  ar  fi  crescută  la  şcoala  lui  Troţchi 
şi  ar  alcătui  cea  mai  desmăţată  pătură  a  cetăţenimii  noastre? 
Ori  vrea  dl  Iorga  să  se  solidarizeze  în  chipul  acesta  cu  fostul 
,  ministru  al  cultelor  A.  Vlad,  care  a  croit  un  articol  de  lege 
special  pentru  preoţii...  bolşevici? 

* 

VENIND  la  cârma  ţârii  d.  Iorga  a  făcut  apel  la  toate 
organizaţiile  profesionale,  cerându-le  să-i  sprijinească  gândul 
de  a-şi  alcătui  un  parlament  nepolitic  (adecă  în  afară  de 
partide).  Naive,  cum  au  fost,  asociaţiile  profesionale  şi-au  îm¬ 
biat  concursul.  După  o  serie  nesfârşită  de  pertractări  —  parcă 
ar  fi  fost  vorba  de  comitetul  de  o  sută  al  dlui  Maniu !  —  gu¬ 
vernul  dlui  Iorga  a  făcut  cartel  electoral  cu  partidul  liberal  şi 
cu  partidul  săsesc,  iar  asociaţiile  profesionale  (numărul  lor 
exact  nu  se  cunoaşte,  se  zice  însă  că  sunt  cam  vre’o  200)  au 
rămas  cu  buzele  umflate.  Aşa  s’a  întâmplat  că,  nici  candidaţii 

Asociaţiei  clerului  „A.  Şaguna"  n’au  fost  primiţi  pe  listele  dlui 
Iorga,  care  asigurându-şi  concursul  electoral  al  celor  două  gru¬ 
pări  „nepolitice"...  (partidul  liberal  şi  cel  săsesc),  nu  mai  avea 
nevoie  nici  de  concursul  preoţilor,  pe  care  i-a  dăscălit  în  două 
epistolii... 

Dl  preşedinte  al  consiliului  se  poate  felicita :  în  locul  pro¬ 
topopului  ortodox  român  Em.  Cioran  din  Sibiu,  lista  dsale  e 
împodobită  cu  numele  popii  săsesc  din  Turnişor,  după  cum  în 
loc  să  aibă  la  prezidenţie  concursul  înţelept  şi  devotat  ai  pă¬ 
rintelui  Şt.  Meteş  —  îl  are  pe  al  arhicunoscutului  „specialist" 
Zenobie  Păclişanu. . .  N.c. 

MĂRUNTE. 

—  Comisia  centrală  a  parlamentului  prusiac  a  cerut  dela 
minister  să  ia  măsuri,  de  apărare  a  bisericilor  creştineşti  contra 
atacurilor  publice;  iar  dacă  legile  actuale  nu  sunt  suficiente  să 
se  pregătească  fără  amânare  un  proiect  de  lege  corespunzătoare. 

—  Pentru  trebuinţele  bisericii  evanghelice  din  Prusia  s’a 
colectat  în  anul  1929  suma  de  aproximativ  trei  milioane  mărci 
(120  milioane  lei)  care  sumă  s’a  mai  întregit  cu  daruri  dela 
membri  uniunii  prusiece,  în  valoare  de  25  milioane  mărci  (100 
milioane  Lei). 

—  In  şcolile  normale  din  Thuringia  (Germania)  s’a  intro¬ 
dus  ca  studiu  obligator  metodica  învăţământului  religios. 

—  Liber  cugetătorii  au  înfiinţat  şi  în  Olanda  o  filială.  Pen¬ 
tru  combatarea  lor  s’a  organizat  numaidecât  un  comitet  de 
propagandă,  care  dispune  de  un  automobil  echipat  cu  radio  şi 
aparate  pentru  proiecţiuni  luminoase. 

—  In  Camera  franceză  doi  deputaţi  au  făcut  propunerea 
ca  statul  prin  lege  să  se  îngrijească  de  salarizarea  corespun¬ 
zătoare  a  preoţimii  tuturor  confesiunilor. 

—  In  Boemia  lipsa  de  preoţi  este  foarte  mare.  Sunt  1100 
locuri  vacante,  adecă  33'79. 

—  La  cererea  asociaţiilor  ateiste  guvernul  sovietic  a  in¬ 
terzis  întruducerea  în  Rusia  a  Bibliei  în  orce  limbă  şi  pentru 
orce  confesiune. 

—  In  Olanda  s’a  înfiinţat  un  consiliu  bisericesc  pentru 
creştinismul  practic.  Preşedintele  ei  este  profesorul  Slotemaker  de 
Bruiue  —  şi  are  următorul  program  :  1.  Promovarea  ideii  de  cola¬ 
borare  între  biserici ;  2.  Discutarea  problemelor  de  viaţă  so- 
cială-ecumenică  şi  socială-etică,  a  raportului  între  popoare  şi 
rasse;  3.  Discutarea  problemelor  din  domeniul  în  care  se  în¬ 
tâlnesc  interesele  bisericeşti  şi  de  stat. 

—  In  sinodul  eparhial  din  Ianuarie  Ia  Canterbury,  arhie¬ 
piscopul  a  fost  rugat  să  stabilească  formula  pentru  ungerea  cu 
sf.  mir  şi  punerea  manilor. 

—  Biserica  ortodoxă  din  Polonia  după  o  luptă  grea  şi  în¬ 
delungată  de  şapte  ani  a  râuşit  să  obţină  iscălitura  preşedin¬ 
telui  de  republică  pentru  convocarea  unui  congres  bisericesc 
general. 

—  Redactorul  responsabil  al  unei  foi  poloneze  a  fost  con¬ 
damnat  Ia  trei  luni  închisoare  „pentru  neîntrerupta  campanie 
contra  bisericii  catolice". 

—  Patriarhul  Photios  al  Constantinopolului  a  luat  sub  ju¬ 
risdicţia  sa  pe  Ruşii  ortodocşi  din  Europa  de  vest. 

—  în  anul  1929  au  fost  răspândite  în  Persia  31,187  Biblii. 

Dr.  N.  T. 

